Nhyiam—Anigye Bere Ma Yehowa Nkurɔfo | Adesua\nKENKAN WƆ Afrikaans Albanian Amharic Arabic Argentinean Sign Language Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lithuanian Malagasy Malay Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\n“Mommoaboa ɔman no nyinaa ano, mmarima ne mmea ne mmofra ne ahɔho.”—DEUT. 31:12.\nDɛn na ɛkyerɛ sɛ efi tete nyinaa Yehowa nkurɔfo bu nhyiam sɛ ade titiriw?\nTebea bɛn na Israelfo pii faa mu ansa na wɔretumi akɔ afahyɛ ahorow wɔ Yerusalem?\nDɛn nti na ɛnsɛ sɛ woma nhyiam biako mpo pa wo ti so da?\n1, 2. Dɛn na yebesua afa nhyiam a Onyankopɔn nkurɔfo yɛ ho wɔ adesua yi mu?\nYEHOWA ADANSEFO hyiam wɔ amanaman ntam ne amantam nhyiam ase. Yɛayɛ saa mfe pii ni. Yɛn mu bebree akɔ nhyiam a ɛte saa pii.\n2 Onyankopɔn nkurɔfo a wɔtenaa ase mfe mpempem a abɛsen kɔ no nso yɛɛ nhyiam kronkron. Yɛrebɛhwɛ nhyiam a Onyankopɔn nkurɔfo yɛe wɔ Bible mmere mu ne sɛnea ɛne nhyiam ahorow a yɛyɛ no nnɛ di nsɛ. Bio, yɛbɛhwɛ nea enti a mfaso wɔ so sɛ yɛkɔ nhyiam a ɛtete saa.—Dw. 44:1; Rom. 15:4.\nNHYIAM TITIRIW—TETE NE NNƐ\n3. (a) Dɛn na ɛkɔɔ so wɔ nhyiam a edi kan a Yehowa nkurɔfo yɛe a Bible ka ho asɛm no ase? (b) Ɔkwan bɛn na na wɔfa so frɛ Israelfo ma wohyiam?\n3 Nhyiam kɛse a edi kan a Onyankopɔn nkurɔfo yɛe a Bible ka ho asɛm kɔɔ so wɔ Bepɔw Sinai ase. Israelfo hyiaam wɔ hɔ maa Onyankopɔn kyerɛkyerɛɛ wɔn. Ná ɛyɛ ade titiriw wɔ nokware som mu. Saa bere no, Yehowa maa Israelfo huu ne tumi na ɔde ne Mmara maa wɔn. Yebetumi aka sɛ wɔn a wɔkɔɔ saa nhyiam no werɛ amfi da. (Ex. 19:2-9, 16-19; monkenkan Exodus 20:18; Deuteronomium 4:9, 10.) Efi saa da no Onyankopɔn ne Israelfo nyaa abusuabɔ soronko. Bere a wowiee saa nhyiam no, ankyɛ na Yehowa maa Mose huu ɔkwan a ɔbɛfa so afrɛ ɔman no ma wɔahyiam. Ɔka kyerɛɛ Mose sɛ ɔmfa dwetɛ nyɛ ntorobɛnto abien. Sɛ wɔhyɛn ntorobɛnto abien no nyinaa a, ɛkyerɛ sɛ Israel “asafo no nyinaa” nhyia wɔ “ahyiae ntamadan no ano.” (Num. 10:1-4) Wo de, hwɛ sɛnea nkurɔfo no ani gyei wɔ nhyiam a ɛte saa ase!\n4, 5. Dɛn nti na nhyiam a Mose ne Yosua ne Israelfo no yɛe no ho hia?\n4 Bere a Israelfo dii bɛyɛ mfe 40 wɔ sare so no, Mose maa ɔman no nyinaa hyiae. Ná ɛyɛ bere titiriw wɔ Israel man no abakɔsɛm mu. Ná wɔabedu Bɔhyɛ Asase no aboboano pɛɛ. Enti na ɛho hia sɛ Mose kaakae ne nuanom nneɛma a Yehowa ayɛ ama wɔn ne nea ɔrebɛyɛ ama wɔn nyinaa.—Deut. 29:1-15; 30:15-20; 31:30.\n5 Ɛbɛyɛ sɛ saa nhyiam no ara ase na Mose ka kyerɛɛ nkurɔfo no sɛ wɔbɛyɛ nhyehyɛe ma wɔahyiam bere nyinaa asua Onyankopɔn ho ade. Mfe ason biara na wodi Asese Afahyɛ. Saa bere no, na ɛsɛ sɛ mmarima, mmea, mmofra, ne ahɔho nyinaa hyiam wɔ baabi a Yehowa bɛkyerɛ, ‘na wotie na wosua na wosuro Yehowa na wodi mmara yi mu nsɛm nyinaa so.’ (Monkenkan Deuteronomium 31:1, 10-12.) Enti na Yehowa adwene ne sɛ ne nkurɔfo hyiam daa sua n’asɛm ne n’apɛde. Akyiri yi bere a Israelfo ko faa Bɔhyɛ Asase no, Yosua maa Israelfo nyinaa hyiaam. Saa bere no na abosonsom aman atwa Israel man no ho ahyia enti na Yosua nim sɛ wohia nsɛm a ɛbɛhyɛ wɔn nkuran ma wɔakɔ so adi Yehowa nokware. Saa da no nkurɔfo no hyɛɛ bɔ sɛ wɔbɛsom Onyankopɔn.—Yos. 23:1, 2; 24:1, 15, 21-24.\n6, 7. Dɛn nti na yebetumi aka sɛ nhyiam a Onyankopɔn nkurɔfo ayɛ no nnɛ bere mu yɛ nhyiam a yebetumi abɔ din aka asɛm?\n6 Ɛnnɛ bere yi mu nso, Yehowa Adansefo ayɛ nhyiam ahorow bi a yɛbɔ din ka asɛm. Nhyiam a ɛte saa ase na wɔkyerɛɛ nsakrae bi a ahyehyɛde no ayɛ ne ntease foforo a yɛanya wɔ Kyerɛwnsɛm no mu. (Mmeb. 4:18) Wiase Ko I akyi wɔ afe 1919 mu no, Bible Asuafo no yɛɛ wɔn nhyiam kɛse a edi kan wɔ Cedar Point, Ohio, U.S.A. Nnipa bɛyɛ 7,000 na wɔkɔɔ saa nhyiam no. Wɔde too gua wɔ saa nhyiam no ase sɛ Onyankopɔn nkurɔfo rebɛka asɛm no denneennen wɔ wiase afanan nyinaa. Afe 1922 mu nso wɔyɛɛ nhyiam foforo wɔ saa beae hɔ ara. Wɔde nnankron na ɛyɛɛ saa nhyiam no, na Joseph F. Rutherford maa ɔkasa bi a ɛka koma paa. Ɔhyɛɛ atiefo no nkuran sɛ wɔnkɔ so nka asɛm no wɔ tokuru biara mu kosi sɛ wɔbɛpra Babilon Kɛse no afi hɔ. Ɔkae sɛ: “Ɛsɛ sɛ wiase no hu sɛ Yehowa ne Nyankopɔn na Yesu Kristo ne ahene mu Hene ne awuranom mu Awurade. Ɛnnɛ ne da no. Hwɛ, Ɔhene no di tumi! Mo na moyɛ n’adawurubɔfo. Enti mommɔ, mommɔ, mommɔ, Ɔhene no ne n’ahenni dawuru.” Asɛm yi hyɛɛ anuanom a wɔwɔ nhyiam no ase ne Onyankopɔn asomfo a wɔwɔ wiase nyinaa mpamden ma wɔde anigye ne ahokeka kaa asɛm no.\n7 Afe 1931 nso, Bible Asuafo no yɛɛ nhyiam foforo wɔ Columbus, Ohio, na ɛhɔ na wɔkae sɛ afei de wɔbɛfrɛ Bible Asuafo no Yehowa Adansefo. Bere a wɔde too gua no, atiefo no de anigye bɔ gyee so. Afei bere a wɔyɛɛ nhyiam bi wɔ Washington, D.C., 1935 mu no, Onua Rutherford ma wohuu nea “nnipakuw kɛse” no gyina hɔ ma. Saafo no na Adiyisɛm nhoma no ka sɛ wogyinagyina “ahengua no ne Oguammaa no anim” no. (Adi. 7:9-17) Afe 1942 bere a na Wiase Ko II no gyina mu no, Onua Nathan H. Knorr maa ɔkasa bi a atiefo no ani gyee ho paa. Ná ɔkasa no asɛmti ne, “Asomdwoe—So Ɛbɛkyɛ?” Ɔkyerɛɛ nea “akekaboa kɔkɔɔ” a Adiyisɛm ti 17 ka ho asɛm no gyina hɔ ma, na ɔkae sɛ ɔko no akyi no, Adansefo no bɛyɛ pii wɔ asɛnka adwuma no mu.\nAmanaman ntam nhyiam wɔ New York City, 1950\n8, 9. Dɛn nti na nhyiam ahorow bi ka koma paa?\n8 Wɔyɛɛ nhyiam bi wɔ Cleveland, Ohio, 1946. Wɔtoo nhyiam no din, “Aman a Wɔwɔ Anigye” Teokrase Nhyiam. Onua Knorr maa ɔkasa bi wɔ ase, na na ɛfa nsɛnnennen a wɔrehyia ne adan a ɛsɛ sɛ wosisi ho. Bere a ɔrema ɔkasa no saa anwummere no, na onua bi te n’akyi wɔ asɛnka agua no so, na akyiri yi ɔkae sɛ ɔkasa no kaa anuanom paa. Ɔkyerɛwee sɛ: “Onua Knorr kaa asɛnka adwuma no ho asɛm, na ɔkyerɛe sɛ wɔreyɛ nhyehyɛe de atrɛw Brooklyn Betel ne baabi a wotintim nhoma no mu. Bere a anuanom tee asɛm no, wɔbɔɔ wɔn nsam maa ɛhɔ wosowee. Sɛ wowɔ asɛnka agua no so a, wunhu sɛ asomasi ni anaa ɔbenten ni; nea wuhu ara ne sɛ obiara ani agye.” Afe 1950 mu no, wɔyɛɛ amanaman ntam nhyiam wɔ New York City. Woyii Kristofo Hela Kyerɛwnsɛm—Wiase Foforo Nkyerɛase no adi wɔ Borɔfo kasa mu. Anuanom ani gyei sɛ wonyaa saa nkyerɛase no. Eyi ne Bible no fã a edi kan a woyii no adi wɔ Borɔfo kasa mu. Ná emu da hɔ, na wɔde Onyankopɔn din hyehyɛɛ baabi a ɛfata wɔ n’Asɛm mu.—Yer. 16:21.\n9 Sɛ aman bi taa Yehowa Adansefo anaa wɔde wɔn nsa to wɔn asɛnka adwuma no so na akyiri yi wonya hokwan yɛ nhyiam wɔ hɔ a, ɛyɛ a ɛka koma paa. Nhwɛso bi ni: Ná Adolf Hitler adi nsew aka ntam sɛ ɔbɛtɔre Yehowa Adansefo ase afi Germany. Nanso 1955 mu no, baabi a na Hitler ne ne nkurɔfo bɔ gua wɔ Nuremberg no, ɛhɔ ara na Adansefo 107,000 yɛɛ nhyiam. Wɔn a wɔahyiam no pii ani gyei araa ma ɛdan nisu! Afe 1989 no, wɔyɛɛ ɔmantam nhyiam abiɛsa wɔ Poland. Wɔtoo din sɛ “Onyamesom Pa Ahofama,” na anuanom 166,518 na wɔkɔɔ bi. Wɔn mu pii fi kan Soviet Union ne Czechoslovakia, ne Europa Atɔe aman foforo so na ɛkɔe. Ebinom wɔ hɔ a na wɔnkɔɔ nhyiam a Onyankopɔn nkurɔfo bɛboro 15 anaa 20 ahyia hɔ da; enti eyi ne bere a edi kan a wohuu dɔm a ɛte saa wɔ nhyiam ase. Afe 1993 no, wɔyɛɛ “Ɔsoro Nkyerɛkyerɛ” Amanaman Ntam Nhyiam wɔ Kiev, Ukraine, na wɔbɔɔ nnipa 7,402 asu. Eyi ne nnipa a wɔdɔɔso sen biara a wɔabɔ wɔn asu da koro wɔ Yehowa Adansefo nhyiam ase. Ná ɛyɛ anigye bere ankasa!—Yes. 60:22; Hag. 2:7.\n10. Nhyiam bɛn na wokae paa? Adɛn ntia?\n10 Ebia ɔmantam nhyiam anaa amanaman ntam nhyiam bi wɔ hɔ a wɔbɔ so a, na akae wo asɛm. So wokae nhyiam a edi kan a wokɔe anaa nhyiam a wɔbɔɔ wo asu wɔ ase? Eyinom yɛ Yehowa som mu ade titiriw a ɛnsɛ sɛ wo werɛ fi da!—Dw. 42:4.\n11. Afahyɛ bɛn na Onyankopɔn ka kyerɛɛ Israelfo no sɛ wonni no afe biara?\n11 Yehowa ka kyerɛɛ Israelfo no sɛ wonhyiam wɔ Yerusalem afe biara nni afahyɛ abiɛsa yi: Paanoo a Mmɔkaw Nnim Afahyɛ, Adapɛn Afahyɛ (a akyiri yi wɔbɛfrɛɛ no Pentekoste Afahyɛ), ne Asese Afahyɛ. Onyankopɔn ka kyerɛɛ Israelfo no sɛ: “Afe biara ɔbarima biara bɛba abegyina Awurade Yehowa, nokware Nyankopɔn no, anim mprɛnsa.” (Ex. 23:14-17) Ná mmarima pii nim sɛ afahyɛ yi bɛboa wɔne wɔn mmusua ma wɔasom Yehowa yiye, enti na wɔne wɔn mmusua nyinaa kɔ.—1 Sam. 1:1-7; Luka 2:41, 42.\n12, 13. Ná tebea bɛn na Israelfo pii fam ansa na wɔakodi afahyɛ no afe biara?\n12 Wohwɛ a na ɛnna fam sɛ Israelfo mmusua betwa saa kwan no. Sɛ nhwɛso no, na Yosef ne Maria twa kilomita 100 (kwansin 60) fi Nasaret kɔ Yerusalem. Sɛ wo ne mmofra nketewa retwa saa kwan yi a, wohwɛ a ebegye mo bere tenten ahe ansa na moadu? Bere a Yesu yɛ abarimaa no, ɔkɔɔ Yerusalem. Sɛ yɛkenkan saa akwantu no ho asɛm a yehu sɛ ɛtɔ bere bi a na abusuafo ne nnamfo bom tu saa kwan no. Wo de, hwɛ sɛ nnipa yi nyinaa abom retu kwan, wɔabom renoa aduan, na wɔrekyinkyin apɛ baabi a wɔbɛda. Ná ɛbɛyɛ anika paa. Yebetumi aka sɛ na akwantu no mu nyɛ hu pii, efisɛ na Yesu adi mfe 12 pɛ nanso n’awofo maa no kwan ma ɔtew ne ho kakra. Ɛnyɛ ade a na wɔn were befi saa afahyɛ ahorow no da, ɛnkanka mmofra no!—Luka 2:44-46.\n13 Eduu bere bi no na Israelfo no abɔ ahwete, enti saa bere no, sɛ wohyiam sɛ wɔrebedi afahyɛ no a, na wofi aman horow so na ɛba. Pentekoste afe 33 Y.B. mu no, Yudafo ne wɔn a wɔabegye Yudasom atom twaa kwan fii Italia, Libia, Kreta, Asia Kumaa, ne Mesopotamia kɔɔ Yerusalem. Nea wɔyɛe no kyerɛ sɛ na afahyɛ ahorow no som bo ma wɔn paa.—Aso. 2:5-11; 20:16.\n14. Sɛ Israelfo kɔ afe afe afahyɛ no a, mfaso bɛn na na wonya?\n14 Ade a na ehia Israelfo anokwafo na ɛma wɔn ani gye paa wɔ akwantu yi mu ne sɛ wɔne wɔn mfɛfo mpempem bɛbom asom Yehowa. Ná nhyiam no ka wɔn dɛn? Wo de, hwɛ nea Yehowa kae bere a ɔrekyerɛ ne nkurɔfo sɛnea wonni Asese Afahyɛ no. Ɔkae sɛ: “Edu afahyɛ bere yi a ma w’ani nnye, wo ne wo babarima ne wo babea, w’akoa ne w’afenaa, Lewini ne ɔhɔho, agyanka ne okunafo a ɔwɔ wo kurom no. Di afahyɛ no nnanson fa hyɛ Yehowa wo Nyankopɔn anuonyam wɔ baabi a Yehowa bɛpaw no, efisɛ Yehowa wo Nyankopɔn behyira wo nnɔbae ne wo nsa ano adwuma nyinaa so. Enti nea wobɛyɛ ara ne sɛ wobɛma w’ani agye.”—Deut. 16:14, 15; monkenkan Mateo 5:3.\nDƐN NTI NA ƐSƐ SƐ NHYIAM A YƐYƐ NNƐ SOM BO MA YƐN?\n15, 16. Dɛn na woyɛe ansa na woretumi akɔ nhyiam ahorow bi? Dɛn nti na w’ani gyei sɛ woyɛɛ saa?\n15 Onyankopɔn asomfo a wɔwɔ hɔ nnɛ betumi asua bibiri afi Israelfo no nhyiam ahorow mu. Efi saa bere no besi nnɛ, nneɛma pii asesa nanso nsɛdi kɛse wɔ sɛnea na wɔyɛ wɔn nhyiam ne sɛnea yɛyɛ no nnɛ mu. Bible mmere mu no, na nkurɔfo de nneɛma bɔ afɔre ansa na wɔatumi akɔ nhyiam. Saa ara na nnipa pii yɛ nnɛ. Nanso ɛnhaw yɛn sɛ yɛyɛ saa efisɛ yenya nneɛma pa pii fi nhyiam no mu. Ɛde besi nnɛ nyinaa nhyiam ahorow boa ma yɛde anigye som Yehowa. Nneɛma a yesua wɔ hɔ ne ntease a yenya no boa yɛn ma yɛne Onyankopɔn ntam yɛ papa bere nyinaa. Nhyiam no hyɛ yɛn nkuran ma yɛde nea yesua yɛ adwuma, ɛboa yɛn ma yɛkwati ɔhaw ahorow, na ɛhyɛ yɛn mpamden ma yɛde yɛn adwene si nneɛma a ɛma yɛn ani gye so na ɛnyɛ nea ɛde dadwen bɛba abɛto yɛn so.—Dw. 122:1-4.\n16 Bere biara a yɛbɛkɔ nhyiam no yɛn ani gye paa. Wɔyɛɛ nhyiam kɛse bi wɔ afe 1946 mu, na wɔbɔɔ ho amanneɛ sɛ: “Sɛ wohwɛ sɛnea Adansefo mpempem pii ahyia faako na obiara anim ayɛ sresrew a, na ɛyɛ fɛ kwa. Na sɛ wohwɛ sɛnea nnipadɔm yi abom de ahokeka reto Ahenni nnwom na wɔde sanku regyigye ho yi Yehowa ayɛ a, awɔsẽ begu wo.” Wɔtoaa amanneɛbɔ no so sɛ nnipa pii yii wɔn yam yɛɛ adwuma wɔ nhyiam no ase. Anuanom yi ani gyei sɛ wɔresom wɔn nuanom. Wo nso, woakɔ ɔmantam anaa amanaman ntam nhyiam ma w’ani agye saa pɛn?—Dw. 110:3; Yes. 42:10-12.\n17. Nsakrae bɛn na wɔayɛ wɔ yɛn nhyiam mu nnansa yi?\n17 Ɔkwan a yɛfa so yɛ nhyiam ahorow no bi asesa. Ebia anuanom bi bɛkae bere a na wɔde nnawɔtwe yɛ nhyiam! Saa bere no na wɔyɛ nhyiam no anɔpa, awia, ne anwummere. Edu baabi a na wɔkɔ asɛnka. Ɛtɔ da bi a na wofi dwumadi no ase anɔpa nnɔnkron na wɔapɔn anadwo nnɔnkron. Ná ebinom tu wɔn ho ma yɛ nnuan ma anuanom anɔpa, awia, ne anwummere. Ná eyinom nyinaa gye adwumaden. Seesei de, yɛnyɛ nhyiam nkyɛ pii saa. Afei nso anuanom ankasa de wɔn aduan kɔ nhyiam ase, na ɛno ma obiara de n’adwene si dwumadi no so.\n18, 19. Nneɛma bɛn na ɛkɔ so wɔ nhyiam ase a w’ani gye ho paa? Dɛn ntia?\n18 Nneɛma bi wɔ hɔ a bere biara a yɛbɛkɔ ɔmantam nhyiam no, yɛhwɛ kwan sɛ ɛbɛba so. Yetie ɔkasa ahorow na yenya nhoma foforo a ɛboa yɛn ma yɛte Bible nkɔmhyɛ ne Bible nkyerɛkyerɛ ase. Eyinom nyinaa ma yenya “aduan bere a ɛsɛ mu.” (Mat. 24:45) Yetumi de nhoma a woyi no adi no pii boa nkurɔfo ma wosua Bible mu nokware no. Bio nso, yɛkɔ nhyiam a ɛte saa a, yɛhwɛ drama a egyina Bible so ma ɛkanyan yɛn. Ɛboa mmofra ne mpanyin nyinaa ma wɔde adwempa som Yehowa, na wɔhwɛ sɛ wɔrenyɛ wɔn ade sɛ wiase bɔne no. Asubɔ kasa no nso kaakae yɛn nyinaa ma yehu nea ɛsom bo paa wɔ yɛn asetenam. Na sɛ yehu sɛnea afoforo rebɔ asu de akyerɛ sɛ wɔahyira wɔn ho so ama Yehowa a, yɛn ani gye paa.\n19 Nokwasɛm ni, efi tete nyinaa sɛ yɛka nokware som a, yenyi nhyiam mfi mu. Nhyiam ma yɛn ani gye, na ɛboa yɛn ma yɛsom Yehowa wɔ ahohia bere mu mpo. Yehyiam saa a, yɛka yɛn ho yɛn ho hyew honhom fam, yenya nnamfo foforo, na ɛboa yɛn ma yehu paa sɛ yɛyɛ abusua biako wɔ wiase afanan nyinaa. Nhyiam yɛ ɔkwan titiriw biako a Yehowa nam so hyira n’asomfo na ɔhwɛ wɔn. Enti momma yɛn mu biara ntoto ne nneɛma yiye sɛnea ɛbɛyɛ a ɔbɛkɔ nhyiam biara; ɛnsɛ sɛ ne fã bi mpo pa yɛn ti so da.—Mmeb. 10:22.


Aware—Nea Ɔhyehyɛe ne N’atirimpɔw| Adesua\nASETENAM NSƐM Sɛnea Minyaa Ɔma Mu Anigye\nAware—Nea Ɔhyehyɛe ne N’atirimpɔw\nNea Kristofo Bɛyɛ Ama Wɔn Aware Asɔ\nHwehwɛ Biribi a Ɛsom Bo Sen Sika Kɔkɔɔ\nWuhu Nea Enti a Ehia sɛ Wunya Nkɔso Wɔ Honhom Fam?\nWuhu Nea Enti a Ehia sɛ Yɛtete Afoforo?\nNsɛmmisa a Efi Akenkanfo Hɔ\nTETE WƆ BI KA “Meretwa Aba De Ayi Yehowa Ayɛ”\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nƆwɛn-Aban—Nea Adesua Nsɛm Wom | August 2016\n“Yehowa Nyankopɔn de kaa ho sɛ: ‘Enye sɛ onipa no nko bɛtena. Merebɛyɛ ɔboafo ama no, ɔhokafo a ɔfata no.’”—GEN. 2:18.\nNNWOM: 36, 11\nAdɛn nti na yebetumi aka sɛ aware yɛ akyɛde a efi Onyankopɔn hɔ?\nAware a ɛkɔɔ so fii Adam bere so kosii Yesu so no, wobɛka ho asɛm sɛn?\nDɛn na ebetumi aboa Kristoni bi ama wasi gyinae sɛ ɔbɛware anaasɛ obedi sigya?\n1, 2. (a) Bere bɛn na wɔhyehyɛɛ aware? (b) Ɔbarima ne ɔbea a wodii kan bɔɔ wɔn no, dɛn na na wobetumi ahu afa aware ho? (Hwɛ mfonini a ɛwɔ adesua yi mfiase no.)\nAWARE nyɛ ade foforo wɔ nnipa asetena mu. Ɛnde yemmisa sɛ: Hena na ɔhyehyɛɛ aware, na atirimpɔw bɛn nti na ɔhyehyɛe? Sɛ yenya nsɛmmisa yi ho mmuae a, ɛbɛboa ama yɛanya aware ho adwene a ɛfata na yɛahu ɛso mfaso. Bere a Onyankopɔn bɔɔ onipa a odi kan, Adam wiei no, ɔde mmoa no nyinaa brɛɛ no sɛ ɔntoto wɔn din. Nanso, “onipa no de, na onni ɔboafo a ɔfata no.” Enti Onyankopɔn maa Adam daa nnahɔɔ, na oyii ne mfe mparow baako de bɔɔ ɔbea, na ɔde no brɛɛ ɔbarima no. (Kenkan Genesis 2:20-24.) Wei kyerɛ sɛ, Onyankopɔn na ɔhyehyɛɛ aware.\n2 Yesu sii so dua sɛ, ɛyɛ Yehowa na ɔkae sɛ: “Ɔbarima begyaw ne papa ne ne maame hɔ na wakɔfam ne yere ho, na wɔn baanu no ayɛ ɔhonam koro.” (Mat. 19:4, 5) Ɛbɛyɛ sɛ Adam mfe mparow baako a Onyankopɔn de bɔɔ ɔbea a odi kan no maa awarefo a wodi kan no hui sɛ ɛnsɛ sɛ wɔma mframa fa wɔn ntam. Ná Yehowa mpɛ sɛ awarefo gyae aware anaasɛ wɔware bi ka ho.\nAWARE MA YEHOWA ATIRIMPƆW BAM\n3. Atirimpɔw bɛn paa nti na wɔhyehyɛɛ aware?\n3 Adam ani gyee ne yere hoɔfɛfo no ho paa, na akyiri yi, ɔtoo no din Hawa. Ná Hawa yɛ Adam ‘hokafo’ ne ne ‘boafo.’ Sɛ na wɔn mu biara yɛ ne fam de sɛ okunu ne ɔyere a, da biara da, na wɔn ani begye paa. (Gen. 2:18) Atirimpɔw paa nti a Onyankopɔn hyehyɛɛ aware ne sɛ, awarefo bɛwo ahyɛ asase so mã. (Gen. 1:28) Ɛwom sɛ mmofra dɔ wɔn awofo de, nanso na wobegyaw wɔn hɔ akɔware na wɔn nso akyekye wɔn mmusua. Ná nnipa bɛwo ahyɛ asase so ma sɛnea ɛsɛ, na wɔama asase nyinaa ayɛ paradise.\n4. Dɛn na ɛbaa aware a edi kan no so?\n4 Aware a edi kan no ankɔ yiye. Nea enti a ɛbaa saa ne sɛ, Adam ne Hawa yɛɛ Yehowa so asoɔden. Wɔamfa hokwan a na wɔwɔ sɛ wotumi paw nea wɔpɛ no anni dwuma yiye. “Ɔwɔ dedaw no,” Satan Ɔbonsam, daadaa Hawa. Ɔmaa Hawa nyaa adwene sɛ, sɛ odi “papa ne bɔne ho nimdeɛ dua no” aba a, obenya nimdeɛ soronko bi a ɛbɛma watumi asi nea ɛyɛ papa ne bɔne ho gyinae. Hawa anhwehwɛ Adam a na ɔyɛ ne ti no adwene wɔ asɛm no ho. Wei kyerɛ sɛ, wamfa obu amma ne kunu a ɔyɛ ne ti no. Adam nso antie Onyankopɔn asɛm. Ogyee aduaba a Hawa de maa no no dii.—Adi. 12:9; Gen. 2:9, 16, 17; 3:1-6.\n5. Dɛn na yebetumi asua afi mmuae a Adam ne Hawa de maa Yehowa no mu?\n5 Bere a Onyankopɔn bisaa Adam nea enti a odii aduaba no, ɔprɛɛ asɛm no too ne yere so. Ɔkae sɛ: “Ɔbea a wode no maa me no na ɔmaa me dua no aba no bi dii.” Hawa nso piaa asɛm no too ɔwɔ no so kae sɛ, ɔwɔ no na ɔdaadaa no. (Gen. 3:12, 13) Ɛwom sɛ wɔde nsɛm bi yiyii wɔn ho ano de, nanso na ntease biara nnim! Esiane sɛ nnipa baanu a wodi kan no yɛɛ Yehowa so asoɔden nti, Yehowa buu wɔn atɛn sɛ atuatewfo. Wei yɛ kɔkɔbɔ ma yɛn paa! Sɛ aware bi bɛkɔ yiye a, ɛsɛ sɛ awarefo no mu biara tie Yehowa asɛm, na ogye ne mfomso tom.\n6. Wobɛkyerɛkyerɛ Genesis 3:15 mu sɛn?\n6 Nea Satan yɛe wɔ Eden nyinaa akyi no, Yehowa maa adesamma nyaa daakye ho anidaso. Saa anidaso no wɔ Bible nkɔmhyɛ a edi kan no mu. (Kenkan Genesis 3:15.) Yehowa kae sɛ ‘ɔbea no aseni’ no bɛbɔ ɔbɔfo a odii kan tew atua no ti. Yehowa nam saa asɛm no so ma yehu abusuabɔ soronko a ɔne abɔfo no wɔ. Abɔfo anokwafo pii na wɔresom Yehowa wɔ soro, na Yehowa afa wɔn sɛ ne yere. Akyiri yi, Kyerɛwnsɛm no kae sɛ, Onyankopɔn bɛsoma obi afi abɔfo anokwafo no mu ama ‘wabɛbɔ’ Ɔbonsam ti. Saa aseni no bɛma adesamma asoɔmmerɛwfo nsa aka nea Adam ne Hawa hweree no. Ɛne sɛ, adesamma asoɔmmerɛwfo bɛtena ase daa wɔ asase so ama Yehowa atirimpɔw abam.—Yoh. 3:16.\n7. (a) Efi bere a Adam ne Hawa tew atua no, dɛn na aba aware so? (b) Dɛn na Bible ka sɛ ɛsɛ sɛ okununom ne ɔyerenom yɛ?\n7 Atua a Adam ne Hawa tewee no de ɔhaw baa wɔn aware no mu. Efi saa bere no, aware biara nni hɔ a ɔhaw nnim. Sɛ nhwɛso no, Hawa faa yaw mu wɔ ne nyinsɛn ne n’awo mu. N’asefo a wɔyɛ mmea nyinaa nso fa yaw koro no ara mu. Ná mmea ani begyina wɔn kununom. Nanso, na mmarima bedi wɔn yerenom so na wɔateetee wɔn mpo, sɛnea yehu wɔ aware pii mu nnɛ no. (Gen. 3:16) Bible hwehwɛ sɛ okununom di wɔn mmusua so wɔ ɔdɔ mu. Ɛsɛ sɛ ɔyerenom nso brɛ wɔn ho ase hyɛ wɔn kununom ase. (Efe. 5:33) Sɛ awarefo a wosuro Onyankopɔn bom yɛ ade a, ebetumi ama tebea ahorow a ɛde akasakasa ba so atew anaa afi hɔ koraa.\nAWARE—ADAM BERE SO KOSI NSUYIRI NO SO\n8. Aware a ɛkɔɔ so fi Adam bere so kosi Nsuyiri no so ho abakɔsɛm bɛn na yɛwɔ?\n8 Adam ne Hawa woo mmabarima ne mmabea ansa na bɔne ne sintɔ de wɔn rekɔ owu mu. (Gen. 5:4) Wɔn ba a odi kan, Kain, waree n’abusuafo mmea no mu baako. Kain aseni Lamek ne ɔbarima a odi kan a Bible ka sɛ ɔwaree yerenom baanu. (Gen. 4:17, 19) Efi Adam so kosi Noa bere so Nsuyiri no so no, nnipa kakraa bi na Bible ka sɛ wɔsom Yehowa. Wɔn mu bi ne Habel, Enok, ne Noa ne n’abusua. Bible ka sɛ, Noa bere so no, “nokware Nyankopɔn mma no hui sɛ nnipa mmabea ho yɛ fɛ, na wɔwarewaree wɔn mu biara a wɔpɛ.” Abɔfo danee wɔn ho nnipa ne mmea wowoe, nanso na wei nyɛ ne kwan so. Wɔn mma no bɛyɛɛ awudifo a wɔsoso woware. Ná wɔfrɛ wɔn Nefilimfo. Afei nso, na “onipa de abɔnefosɛm ahyɛ asase so mã, na ne komam nsusuwii nyinaa yɛ bɔne bere nyinaa.”—Gen. 6:1-5.\n9. Dɛn na Yehowa yɛɛ abɔnefo wɔ Noa bere so, na dɛn na ɛsɛ sɛ yesua fi nea ɛkɔɔ so saa bere no mu?\n9 Yehowa de Nsuyiri sɛee abɔnefo wɔ Noa bere so. Saa bere no, na asetenam nneɛma a nnipa yɛ no da biara da agye wɔn adwene. Nneɛma a egyee wɔn adwene no bi ne aware. Enti bere a “Noa a ɔyɛ trenee sɛnkafo” no reka ɔsɛe a na ɛreba ho asɛm no, wɔamfa no aniberesɛm. (2 Pet. 2:5) Yesu de nea ɛkɔɔ so saa bere no totoo nea ɛbɛkɔ so wɔ yɛn bere yi so no ho. (Kenkan Mateo 24:37-39.) Ɛnnɛ, yɛreka Onyankopɔn Ahenni no ho asɛmpa wɔ asase so nyinaa de adi amanaman nyinaa adanse ansa na wiase bɔne yi awiei aba. Nanso, nnipa dodow no ara ntie. Momma yensua biribi mfi nea ɛkɔɔ so wɔ Noa bere so no mu. Ɛnsɛ sɛ yɛma abusuasɛm te sɛ aware ne mmofra ntetee mpo gye yɛn adwene ma yɛn werɛ fi sɛ Yehowa da no abɛn.\nAWARE—NSUYIRI NO SO KOSI YESU BERE SO\n10. (a) Nna mu ɔbrasɛe bɛn na na nkurɔfo de wɔn ho hyɛ mu wɔ mmeae pii? (b) Nhwɛso pa bɛn na Abraham ne Sara yɛe wɔ wɔn aware mu?\n10 Ɛwom sɛ Noa ne ne mmabarima baasa no mu biara waree yere baako de, nanso tete no, na mmarima tumi ware yerenom pii. Wɔ mmeae pii no, nkurɔfo de wɔn ho hyɛɛ nna mu ɔbrasɛe mu, na wɔde kaa wɔn som mu amanne ho mpo. Bere a Abram (Abraham) ne ne yere Sarai (Sara) tiee Onyankopɔn asɛm na wotu kɔɔ Kanaan no, na ɛhɔfo de wɔn ho ahyɛ ɔbrasɛe mu araa ma na wɔmfa aware nyɛ hwee. Esiane sɛ na Sodomfo ne Gomorafo de wɔn ho ahyɛ aguamammɔ mu anaasɛ wɔfoa so nti, Yehowa ma wɔsɛee saa nkurow no. Nanso, Abraham de, ɔhwɛɛ n’abusua so yiye. Sara nso brɛɛ ne ho ase maa ne kunu de yɛɛ nhwɛso pa. (Kenkan 1 Petro 3:3-6.) Abraham hwɛ maa ne ba Isak waree obi a ɔsom Yehowa. Saa ara na Isak nso maa ne ba Yakob waree obi a ɔsom Yehowa. Yakob mma na wɔbɛyɛɛ Israel mmusuakuw 12 no agyanom.\n11. Ɔkwan bɛn so na Mose Mmara no bɔɔ Israelfo ho ban?\n11 Akyiri yi, Yehowa ne Yakob asefo (Israel) yɛɛ apam. Yehowa maa wɔn Mose Mmara no, na ɛbɔɔ awarefo ho ban maa wɔsom no. Sɛ nhwɛso no, na mmara no bi fa aware ho, na na aware dodow ho mmara nso ka ho. Mmara no kae sɛ, ɛnsɛ sɛ Israelfo ware abosonsomfo. (Kenkan Deuteronomium 7:3, 4.) Ɛba sɛ nsɛnnennen sɔre wɔ aware bi mu a, mpɛn pii no, na ɔman no mu mpanyimfo boa ma wosiesie. Sɛ ɔwarefo bi fa ne hokafo akyi, sɛ ninkuntwe ba ɔwarefo bi mu, anaa ɔwarefo bi tirim nteɛ no a, na mmara wɔ hɔ a wɔde ka ho asɛm. Ná wɔma awaregyae ho kwan, nanso na mmara wɔ hɔ a wɔde ka ɛno nso ho asɛm. Afei nso, na ɔbarima bi tumi gyina “biribi a enye” so gyae ne yere. (Deut. 24:1) Asɛm, “biribi a enye” no, Bible nkyerɛkyerɛ mu, nanso yebetumi anya awerɛhyem sɛ na ɔbarima bi ntumi nnyina nsɛm nketenkete bi so nnyae ne yere.—Lev. 19:18.\nNTWA WO HOKAFO NKONTOMPO DA\n12, 13. (a) Dɛn na na mmarima bi reyɛ wɔn yerenom wɔ Malaki bere so? (b) Ɛnnɛ, sɛ obi a wabɔ asu de obi hokafo guan a, dɛn na wɔbɛyɛ no?\n12 Odiyifo Malaki bere so no, Yudafo mmarima pii twaa wɔn yerenom nkontompo. Wogyinaa nsɛm biara so kɛkɛ gyaee wɔn yerenom. Ebia saa mmarima no gyaee wɔn mmeranteberem yerenom kɔwaree mmabaa, anaa mmea a wɔsom abosom mpo. Bere a Yesu baa asase so no, na Yudafo mmarima da so ara twa wɔn yerenom nkontompo gyina “asɛm biara” so gyae wɔn aware. (Mat. 19:3) Yehowa Nyankopɔn kyi awaregyae a ɛte saa.—Kenkan Malaki 2:13-16.\n13 Ɛnnɛ, Yehowa nkurɔfo nsosɔ aware mu nkontompo a ɛte saa so. Nanso, ma yɛmfa no sɛ ɔbarima warefo anaa ɔbea warefo bi de obi hokafo aguan. Ɛno akyi no, ɔfa ɔkwan bi so gu n’aware dedaw no. Afei, ɔware nea ɔne no guanee no. Sɛ ɛba saa a, dɛn na wɔbɛyɛ no? Sɛ nea ɔyɛɛ bɔne no annu ne ho a, wobetu no afi asafo no mu na ama asafo no ho atew. (1 Kor. 5:11-13) Sɛ wobegye ɔdebɔneyɛfo no aba asafo no mu bio a, gye sɛ ‘ɔsow aba a ɛkyerɛ adwensakra.’ (Luka 3:8; 2 Kor. 2:5-10) Ɛwom sɛ asɛm a ɛte saa ntaa nsi wɔ asafo no mu de, nanso yɛrentumi mmu yɛn ani ngu nkontomposɛm a ɛte saa so. Wɔnkyerɛɛ bere tenten pɔtee a ɛsɛ sɛ edi ansa na wɔasan agye onipa a ɔte saa aba Onyankopɔn nkurɔfo mu. Nanso, ebia ebegye bere tenten kakra, afe anaa nea ɛboro saa, na ɔbɔnefo no de akyerɛ sɛ wanu ne ho ankasa ansa na wɔagye no aba asafo no mu. Sɛ wogye onipa no ba asafo no mu mpo a, ɛsɛ sɛ ɔkae sɛ obegyina “Onyankopɔn atemmu agua no anim.”—Rom. 14:10-12; hwɛ November 15, 1979, Ɔwɛn-Aban, Borɔfo de no kr. 31-32.\n14. Ná Mose Mmara no atirimpɔw paa ne sɛn?\n14 Mose Mmara no kyerɛɛ Israelfo kwan bɛyɛ mfe 1,500. Ɛboaa Onyankopɔn nkurɔfo ma wɔkɔɔ so de nnyinasosɛm a ɛteɛ siesiee wɔn abusua mu nsɛm ne nsɛm foforo. Ɛsan kyerɛɛ wɔn kwan kɔɔ Mesia no so. (Gal. 3:23, 24) Bere a Yesu wui no, Mose Mmara no wiee n’adwuma, na Onyankopɔn yɛɛ nhyehyɛe foforo. (Heb. 8:6) Saa nhyehyɛe no mu no, woyiyii nneɛma bi a na Mose Mmara no ma kwan fii hɔ.\n15. (a) Aware ho gyinapɛn bɛn na wɔde yɛ adwuma wɔ Kristofo asafo no mu? (b) Sɛ Kristoni bi pɛ sɛ ogyae aware a, nneɛma bɛn na ehia sɛ osusuw ho?\n15 Farisifo bi kobisaa Yesu asɛm bi faa awaregyae ho. Yesu buaa wɔn sɛ, ɛwom sɛ Mose maa kwan sɛ obi betumi agyae aware de, nanso “mfiase no na ɛnte saa.” (Mat. 19:6-8) Saa asɛm yi a Yesu kae no ma yehu sɛ, aware ho gyinapɛn a Onyankopɔn de mae wɔ Eden no, ɛno na na Kristofo asafo no de bɛyɛ adwuma. (1 Tim. 3:2, 12) Esiane sɛ awarefo yɛ “ɔhonam koro” nti, ɛnsɛ sɛ wɔma wɔn ntam tetew. Bio nso, sɛ awarefo dɔ Onyankopɔn, na wɔn mu biara dɔ ne yɔnko a, wobetumi ahyɛ wɔn aware no mu den. Sɛ obi fa mmara kwan so gyae aware, na ɛnyɛ aguamammɔ nti a, ɛno mma no kwan sɛ obetumi asan aware. (Mat. 19:9) Odiyifo Hosea de ne yere Gomer a na ɔyɛ ɔwaresɛefo bɔne kyɛɛ no. Enti sɛ obi hokafo sɛe aware na onu ne ho a, obetumi de ne bɔne akyɛ no. Saa ara na bere a Israelfo bɔɔ aguaman wɔ honhom fam na wonuu wɔn ho no, Yehowa de wɔn bɔne kyɛɛ wɔn. (Hos. 3:1-5) Nea ɛsɛ sɛ yɛhyɛ no nsow ne sɛ, sɛ obi nim sɛ ne kunu anaa ne yere asɛe aware, na ɛno akyi ɔne no da a, ɛkyerɛ sɛ ɔde ne hokafo no bɔne akyɛ no. Wei kyerɛ sɛ, ɔrentumi nka sɛ ɔregyina Kyerɛwnsɛm no so agyae aware.\n16. Dɛn na Yesu ka faa sigyadi ho?\n16 Bere a Yesu kae sɛ aguamammɔ nko ara na nokware Kristofo betumi agyina so agyae aware no, ɔkaa ‘wɔn a wɔwɔ sigyadi akyɛde’ nso ho asɛm. Ɔde kaa ho sɛ: “Obiara a obetumi agye eyi atom no, ma ɔnyɛ saa.” (Mat. 19:10-12) Nnipa pii di sigya sɛnea ɛbɛyɛ a wobetumi asom Yehowa a biribiara rentwetwe wɔn adwene. Yɛkamfo wɔn a wɔreyɛ saa no.\n17. Dɛn na ebetumi aboa Kristoni bi ama wasi gyinae sɛ ɔbɛware anaasɛ obedi sigya?\n17 Dɛn na ebetumi aboa obi ama wasi gyinae sɛ obedi sigya anaasɛ ɔbɛware? Sɛ obi pɛ sɛ odi sigya a, ɛyɛ ɔno ankasa na ɛsɛ sɛ ofi ne komam si ho gyinae. Ɔsomafo Paulo kamfoo sigyadi, nanso ɔkae sɛ: “Esiane sɛ aguamammɔ abu so nti, ɔbarima biara nnya n’ankasa ne yere, na ɔbea biara nnya n’ankasa ne kunu.” Paulo de kaa ho sɛ: “Sɛ wontumi nhyɛ wɔn ho so a, wɔnware, na eye sɛ wɔbɛware sen sɛ akɔnnɔ bɛhyɛ wɔn so.” Sɛ obi ware a, etumi boa no ma akɔnnɔ nhyɛ ne so, na ankɔba sɛ ɔde ne ho bɛhyɛ boasipem anaa ɔbrasɛe mu. Afei nso, ɛsɛ sɛ obi susuw mfe a wadi ho yiye efisɛ ɔsomafo no kae sɛ: “Sɛ obi dwen sɛ nea ɔreyɛ wɔ ne baabunyɛ ho mfata, na sɛ onii no nyɛ abofra bio a, ma ɔnyɛ nea ɔpɛ, sɛ saa na ɛsɛ sɛ ɛba a; ɔnyɛɛ bɔne. Ɔnware.” (1 Kor. 7:2, 9, 36; 1 Tim. 4:1-3) Nna ho akɔnnɔ hyɛ nnipa pii so wɔ wɔn mmabunbere mu. Nanso, ɛnsɛ sɛ wei ma afoforo ka kyerɛ obi sɛ ɔnware. Ebia na onii no ho nkokwawee sɛnea ɛsɛ a obetumi adi aware mu asɛyɛde ho dwuma.\n18, 19. (a) Sɛ Kristoni bi pɛ sɛ ɔware a, dɛn na ɛsɛ sɛ ɔyɛ? (b) Dɛn na yebesusuw ho wɔ adesua a edi hɔ no mu?\n18 Sɛ Kristoni bi pɛ sɛ ɔware a, ɛsɛ sɛ ɔhwehwɛ ɔbarima anaa ɔbea a wabɔ asu na ɔde ne koma nyinaa dɔ Yehowa. Ehia sɛ wɔn mu biara dɔ ne yɔnko paa ma enti wɔn baanu nyinaa pɛ paa sɛ wɔware. Nokwasɛm ne sɛ, sɛ wotie Yehowa afotu a ɛka sɛ yɛnware “Awurade mu nkutoo” no a, obehyira wɔn. (1 Kor. 7:39) Afei sɛ wɔware a, wobehu sɛ, Bible mu paa na wobenya afotu pa a ɛbɛma wɔn aware no asɔ.\n19 “Nna a edi akyiri” yi mu no, mmarima ne mmea pii nni suban a ɛma aware gyina. Bible mu afotu a ebetumi aboa Kristofo a wɔaware ama wɔako atia saa ɔhaw no, yɛbɛka ho asɛm wɔ adesua a edi hɔ no mu. (2 Tim. 3:1-5) Biribiara a ɛbɛboa ama yɛn aware asɔ na ayɛ anigye no, Yehowa de ama yɛn wɔ n’Asɛm no mu. Wei bɛboa yɛn ama yɛne ne nkurɔfo akɔ so anantew ɔkwan a ɛkɔ daa nkwa mu no so.—Mat. 7:13, 14.\nƆWƐN-ABAN—NEA ADESUA NSƐM WOM August 2016\nAware—Akyɛde a Efi Ɔdɔ Nyankopɔn Hɔ\nWopɛ Aware Mu Anigye a, Ma Onyankopɔn Mmoa Wo


Acts 7 KJV – Asomafo 7 AKCB | Biblica\nActs 7 KJV – Asomafo 7 AKCB\n1Ɔsɔfopanyin no bisaa Stefano se, “Nsɛm a wɔaka agu wo so no nyinaa yɛ nokware ana?”\n2Stefano buae se, “Anuanom ne agyanom, muntie me! Ansa na yɛn agya Abraham rebefi Mesopotamia akɔtena Haran no, Onyankopɔn daa nʼanuonyam adi kyerɛɛ no, 3ka kyerɛɛ no se, ‘Fi wʼabusuafo nkyɛn ne wʼasase so kɔ baabi a mɛkyerɛ wo no.’\n4“Enti ofii Kaldea asase so kɔtenaa Haran. Abraham agya wu akyi no Onyankopɔn ma ɔbɛtenaa asase a mote so mprempren yi so. 5Onyankopɔn amfa asase no fa baabiara ankyɛ Abraham sɛ nʼankasa de. Nanso Onyankopɔn hyɛɛ no bɔ sɛ ɛbɛyɛ ɔne nʼasefo nyinaa dea. Bere a Onyankopɔn hyɛɛ Abraham bɔ yi na onni mma. 6Onyankopɔn ka kyerɛɛ Abraham se, ‘Wʼasefo bɛtena ananafo asase so ayɛ nkoa wɔ hɔ na wɔayɛ wɔn ayayade mfe ahannan. 7Na mɛtwe ɔman a wɔbɛsom wɔn no aso; na ɛno akyi wobefi saa ɔman no mu abɛsom me wɔ ha.’ 8Onyankopɔn ne Abraham yɛɛ apam na wɔde twetiatwa yɛɛ apam no ho nsɛnkyerɛnne. Eyi nti wɔwoo Isak nnaawɔtwe akyi na wotwaa no twetia; Isak nso twaa Yakob twetia, saa ara na Yakob twitwaa agyanom mpanyin dumien no nso twetia.\n9“Agyanom mpanyin no ani beree Yosef enti wɔtɔn no ma ɔkɔyɛɛ akoa wɔ Misraim. Nanso esiane sɛ na Onyankopɔn wɔ nʼafa nti 10oyii no fii ne haw nyinaa mu. Ɔmaa Yosef nyansa na Misraimhene Farao pɛɛ nʼasɛm. Eyi maa Farao yɛɛ Yosef ɔman no so amrado ne ahemfi hɔ nyinaa sohwɛfo.\n11“Saa bere no mu na ɔkɔm kɛse ne ahohia sii Misraim ne Kanaan asase nyinaa so a na yɛn agyanom nnya aduan mpo nni. 12Enti bere a Yakob tee sɛ aduan wɔ Misraim no, ɔsomaa ne mma a wɔyɛ yɛn agyanom ma wɔkɔɔ hɔ nea edi kan. 13Wɔkɔɔ ne mprenu so no, Yosef daa ne ho adi kyerɛɛ ne nuanom, na ɛnam so ma Farao huu Yosef abusuafo. 14Yosef kraa nʼagya Yakob se ɔne nʼabusuafo nyinaa mmra Misraim. Na wɔn nyinaa dodow yɛ aduɔson anum. 15Afei, Yakob kɔtenaa Misraim na ɛhɔ na ɔne yɛn agyanom nyinaa wuwui. 16Wɔde wɔn amu no kɔɔ Sekem kosiee wɔn wɔ Abraham asiei bi a ɔtɔ fii Hamor abusua mu no hɔ.\n17“Bɔ a Onyankopɔn hyɛɛ Abraham no bere redu no, na yɛn nkurɔfo a wɔwɔ Misraim no ase atrɛw. 18Akyiri no, ɔhene foforo bi bedii ade wɔ Misraim a na onnim Yosef ho asɛm. 19Saa ɔhene yi de atirimɔden dii yɛn agyanom so, hyɛɛ wɔn ma wɔtotow wɔn mma gui sɛnea ɛbɛyɛ a wobewuwu.\n20“Saa bere yi mu na wɔwoo Mose a na okura Onyankopɔn anuonyam no. Wɔhwɛɛ no wɔ nʼagya fi asram abiɛsa, 21na woyii no fii hɔ no, Farao babea kɔfaa no de no baa ne fi hwɛɛ no sɛ nʼankasa ne ba. 22Wɔtetew no wɔ Misraimfo nimdeɛ mu ma ɔyɛɛ den wɔ ɔkasa ne nneyɛe mu.\n23“Mose dii mfe aduanan no, ɔyɛɛ nʼadwene sɛ ɔrekɔsra ne nuanom Israelfo. 24Oduu hɔ no ohuu sɛ Misraimni bi resisi ne nuanom mu baako bi. Mose kɔboaa ne nua no ma Mose kum Misraimni no. 25Mose susuw sɛ nʼankasa nkurɔfo behu sɛ Onyankopɔn nam ne so bɛma wɔade wɔn ho nanso wɔante ase. 26Ade kyee no, ohuu sɛ Israelfo baanu bi reko enti ɔkɔɔ hɔ sɛ ɔrekɔpata. Obisaa wɔn se, ‘Adɛn nti na moatwa mo ho reko? Munnim sɛ moyɛ anuanom ana?’\n27“Nea ɔresisi ne yɔnko no sum Mose bisaa no se, ‘Hena na ɔyɛɛ wo yɛn so panyin ne otemmufo? 28Wopɛ sɛ wukum me sɛnea nnɛra wukum Misraimni no ana?’ 29Mose tee saa no, otu fii Misraim kɔtenaa Midian asase so. Ɛhɔ na ɔwoo mmabarima baanu.\n30“Mfe aduanan akyi no, ɔbɔfo nam wura bi gyaframa mu yii ne ho adi kyerɛɛ Mose wɔ sare bi a ɛbɛn bepɔw Sinai no so. 31Nea Mose huu no maa ne ho dwiriw no enti otwiw bɛn ho pɛɛ sɛ ɔhwɛ no yiye. Ɔtee Awurade nne se, 32‘Mene wo agyanom Abraham, Isak ne Yakob Nyankopɔn.’ Ehu kaa Mose nti wantumi anhwɛ.\n33“Awurade ka kyerɛɛ Mose se, ‘Worɔw wo mpaboa, efisɛ faako a wugyina no yɛ asase kronkron. 34Mahwɛ na mahu atirimɔden a wɔde yɛ me manfo a wɔwɔ Misraim no. Mate apini a wɔresi no nyinaa na maba sɛ merebegye wɔn. Yɛ ntɛm na mensoma wo nkɔ Misraim.’\n35“Saa Mose yi ne obi a Israelfo poo no bere a wobisaa no se, ‘Hena na ɔyɛɛ wo yɛn so panyin ne otemmufo no?’ Ɔno na Onyankopɔn nam ɔbɔfo a oyii ne ho adi kyerɛɛ no wɔ nwura a ɛrehyew no gyaframa mu no, yɛɛ no ɔpanyin ne ogyefo. 36Ɔno na ɔnam anwonwade ne nsɛnkyerɛnne so yii Israelfo fii Misraim de wɔn twaa Po Kɔkɔɔ no, dii wɔn anim wɔ sare so mfe aduanan no.\n37“Mose yi ara na ɔka kyerɛɛ Israelfo se, sɛnea Onyankopɔn somaa me no, saa ara na obeyi odiyifo a ɔte sɛ me afi mo mu aba mo nkyɛn. 38Ɔno ne obi a ɔne Israelfo yɛɛ nhyiamu wɔ sare no so hɔ; ɔne yɛn agyanom ne ɔbɔfo a ɔkasa kyerɛɛ wɔn wɔ Sinai Bepɔw no so no. Ne nsa kaa Onyankopɔn asɛm a nkwa wɔ mu no de brɛɛ yɛn.\n39“Nanso yɛn agyanom antie no. Wɔpoo no pɛɛ sɛ wɔsan kɔ Misraim asase so bio. 40Enti wɔka kyerɛɛ Aaron se, ‘Yɛ ahoni bi a wobedi yɛn anim ma yɛn, efisɛ yennim asɛm a ato saa Mose a oyii yɛn fii Misraim asase so no!’ 41Wɔyɛɛ nantwi ba sɛso honi bi bɔɔ afɔre maa no, gyee wɔn ani sɛnea ɛsɛ. 42Onyankopɔn twee ne ho fii wɔn ho ma wɔsom ɔsoro nsoromma sɛnea wɔakyerɛw wɔ adiyifo nhoma mu se,\n“ ‘Israelfo, ɛnyɛ me na mode afɔrebɔde ne ayɛyɛde brɛɛ me\nmfe aduanan wɔ sare so ana?\n43Mode mo ho nyinaa ato Molek nyame,\nSaa nti mɛpam mo akogu Babilonia akyi.’\n44“Saa bere no na ntamadan a edi adanse sɛ Onyankopɔn ka ne manfo ho no ka yɛn agyanom ho wɔ sare so hɔ. Mose sii ntamadan yi sɛnea Onyankopɔn kyerɛɛ no sɛ onsi no no ara pɛ. 45Akyiri no, yɛn agyanom a Yosua dii wɔn anim no de ntamadan no baa asase a Onyankopɔn pam so nnipa de maa wɔn no so. Esii hɔ ara kosii Dawid bere so. 46Onyankopɔn hyiraa Dawid enti obisaa Onyankopɔn se ɔmma onsi asɔredan mma Yakob Nyankopɔn. 47Nanso Salomo na osii dan no maa Onyankopɔn.\n48“Nanso ɔsorosoro Nyankopɔn nte ɔdan a nnipa asi mu, sɛnea odiyifo no ka se,\n49“ ‘Ɔsoro yɛ mʼahengua,\nNa asase yɛ mʼanan ntiaso.\nƆdan bɛn na wubesi ama me?\nNa mʼahomegyebea wɔ he?\n50Ɛnyɛ mʼankasa na meyɛɛ eyinom nyinaa?’\n51“Mo asoɔdenfo, mo a mo koma apirim na muntie Onyankopɔn asɛm. Mote sɛ mo agyanom pɛpɛɛpɛ. Mo nso daa musiw Honhom Kronkron no ho kwan. 52Odiyifo bi wɔ hɔ a mo agyanom antaa no ana? Wokum Onyankopɔn asomafo a wodii kan bɔɔ ɔtreneeni a ɔbɛba no ho dawuru. Saa ara nso na moapa no, akum no. 53Mo ara ne nnipa a monam abɔfo so nyaa Onyankopɔn mmara no, nanso moanni so.”\n54Agyinatufo no tee asɛm a Stefano kae no, wɔn bo fuw yiye. 55Nanso Stefano a Honhom Kronkron ahyɛ no ma no maa nʼani so hwɛɛ ɔsoro huu Onyankopɔn anuonyam ne Yesu Kristo sɛ ogyina Onyankopɔn nsa nifa so. 56Stefano kae se, “Mihu sɛ ɔsoro abue na Onipa Ba no gyina Onyankopɔn nsa nifa so!”\n57Wɔteɛteɛɛ mu de wɔn nsa sisiw wɔn aso. Afei wɔn nyinaa bɔɔ twi kɔtow hyɛɛ no so, 58twee no kɔɔ kurotia kosiw no abo. Wɔn a wosiw no abo no yiyii wɔn ntama de maa aberante bi a wɔfrɛ no Saulo sɛ ɔnhwɛ so.\n59Wɔresiw Stefano abo no nyinaa na ɔrebɔ mpae se, “Awurade Yesu, wo nsam na mede me honhom hyɛ!” 60Afei obuu nkotodwe teɛɛ mu dennen se, “Awurade, fa wɔn bɔne kyɛ wɔn.” Ɔkaa saa no, owui.\nAKCB : Asomafo 7


Atemmufo 21 | Intanɛt So Bible| Wiase Foforɔ Nkyerɛaseɛ\nWogyee Benyaminfo, na wɔn abusuakuw no ase anhyew (1-25)\n21 Ná Israel mmarima aka ntam wɔ Mispa+ sɛ: “Yɛn mu biara nni hɔ a ɔde ne babea bɛma Benyaminni barima aware.”+ 2 Na ɔman no baa Betel+ bɛtenaa nokware Nyankopɔn no anim kosii anwummere, na wɔtew nisu sui yayaayaw. 3 Na wɔkae sɛ: “O Israel Nyankopɔn Yehowa, adɛn nti na asɛm a ɛte sɛɛ asi wɔ Israel? Adɛn nti na nnɛ, abusuakuw baako ayera afi Israel yi?” 4 Ade kyee no, nkurɔfo no sɔree ntɛm sii afɔremuka wɔ hɔ, na wɔbɔɔ ɔhyew afɔre ne asomdwoe afɔre+ wɔ hɔ. 5 Ɛnna Israelfo no bisae sɛ: “Israel mmusuakuw nyinaa, hena na amma Yehowa anim wɔ guabɔ no ase?” Efisɛ na wɔaka ntam kɛse sɛ obiara a wamma Yehowa anim wɔ Mispa no, nea ɛte biara wobekum no. 6 Na Israelfo no dii nea ato wɔn nua Benyamin no ho awerɛhow. Wɔkae sɛ: “Ɛnnɛ wɔatwa abusuakuw baako afi Israel. 7 Seesei a yɛaka Yehowa ntam+ sɛ yɛremfa yɛn babea biara mma wɔn aware yi, yɛbɛyɛ dɛn anya mmea ama wɔn a aka no aware?”+ 8 Na wobisae sɛ: “Israel mmusuakuw no, hena na amma Yehowa anim wɔ Mispa?”+ Ɛnna wohui sɛ obiara amfi Yebes-Gilead amma asoɛe hɔ, baabi a na asafo no ahyia no. 9 Bere a wɔkan nnipa no, wohui sɛ Yebes-Gileadfo no biara nni hɔ. 10 Enti asafo no somaa mmarima akatakyi mu akatakyi 12,000 kɔɔ hɔ. Na wɔka kyerɛɛ wɔn sɛ: “Momfa sekan nkokunkum Yebes-Gileadfo; mmea ne mmofra mpo, munkunkum wɔn.+ 11 Nea monyɛ ni: Munkum ɔbarima biara. Ɔbea biara a ɔne ɔbarima ada pɛn nso, munkum no.” 12 Na wonyaa mmabaa 400 wɔ Yebes-Gileadfo no mu a wɔyɛ mmaabun a wɔne mmarima nnae da. Enti wɔde wɔn baa wɔn asoɛe hɔ wɔ Silo+ a ɛwɔ Kaanan asaase so no. 13 Afei asafo no nyinaa somaa nnipa kɔɔ Benyaminfo no nkyɛn wɔ Rimon botan so,+ na wɔne wɔn kɔkasae maa asomdwoe bae. 14 Enti Benyaminfo no san bae saa bere no. Na wɔde Yebes-Gileadfo+ mmea a wɔankum wɔn no maa wɔn, nanso anso wɔn nyinaa so. 15 Na ɔman no dii awerɛhow wɔ nea ato Benyamin no ho,+ efisɛ na Yehowa ama mpaapaemu aba Israel mmusuakuw no mu. 16 Na asafo no mu mpanyimfo no bisae sɛ: “Seesei a wɔakunkum Benyaminfo mmea nyinaa yi, ɛdɛn na yɛbɛyɛ na yɛanya mmea ama mmarima a aka no aware?” 17 Ɛnna wɔkae sɛ: “Ɛsɛ sɛ Benyaminfo a wonyaa wɔn ti didii mu no nya agyapade, na wɔampopa abusuakuw biara amfi Israel. 18 Na yɛn de, yɛrentumi mfa yɛn mma mmea mma wɔn aware, efisɛ Israelfo aka ntam sɛ: ‘Nnome nka nea ɔde ɔbea bɛma Benyaminni aware.’”+ 19 Afei wɔkae sɛ: “Hwɛ! Afe biara wodi Yehowa afahyɛ bi wɔ Silo+ a ɛwɔ Betel atifi, ɔkwantempɔn a efi Betel foro kɔ Sekem no apuei, wɔ Lebona anaafo.” 20 Enti wɔka kyerɛɛ Benyaminfo no sɛ: “Monkɔ nkɔtetɛw bobe mfuw no mu. 21 Na sɛ muhu sɛ Silo mmabaa* no aba sɛ wɔrebɛsaw wɔn kanko asaw no a, mo mu biara mfi bobe mfuw no mu mmra mmɛkyere Silo mmabaa no bi mfa no nyɛ ne yere, na monsan nkɔ Benyamin asaase so. 22 Na sɛ ɛba sɛ wɔn papanom ne wɔn nua mmarima ne yɛn bɛtwe manso a, yɛbɛka akyerɛ wɔn sɛ, ‘Monhwɛ yɛn anim nhu wɔn mmɔbɔ, efisɛ bere a yɛkɔkoe no, yɛannya yere amma wɔn nyinaa.+ Na mo nso morentumi mma wɔn mmea nware. Anka mubedi fɔ.’”+ 23 Enti Benyaminfo no yɛɛ saa pɛpɛɛpɛ, na wɔkyeree mmabaa a wɔbɛsawee no bi maa obiara nyaa ne yere. Afei wɔsan wɔn akyi kɔɔ wɔn agyapade so, na wɔsan kɔkyekyee wɔn nkurow+ no tenatenaa mu. 24 Na Israelfo no nso fii hɔ kɔe saa bere no, na obiara kɔɔ n’abusuakuw ne n’abusua mu, na wofii hɔ, na obiara kɔɔ n’agyapade so. 25 Saa bere no, na ɔhene biara nni Israel.+ Ná obiara yɛ nea eye wɔ ɔno ara ani so.*\n^ Nt., “mma mmea.”\n^ Anaa “nea n’adwene kyerɛ no sɛ eye.”


“Nsuro. Mɛboa Wo”—Yesaia 41:13 | Adesua\nKENKAN WƆ Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mixe Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tswana Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zapotec (Isthmus) Zulu\nFA NO sɛ wonam abɔnten anadwo bi. Mpofirim ara, wote sɛ obi di w’akyi. Sɛ wugyina a, na ɔno nso agyina. Wumia wo nantew mu a, na ɔno nso amia mu. Afei, wufi ase tu mmirika kɔ w’adamfo bi a ɔbɛn hɔ fie. W’adamfo no bue ne pon, na ogye wo fɛw so. Hwɛ sɛnea wubegu ahome afa!\nEbia wunhyiaa asɛm a ɛte saa da, nanso asetenam dadwen foforo betumi agyaw wo kɔdaanna. Sɛ nhwɛso no, ebetumi aba sɛ worebɔ mmɔden sɛ wubedi mmerɛwyɛ bi so, nanso woyɛ ara a, na agye agu. Worepɛ adwuma ayɛ? Woabɔ mmɔden bere tenteenten, nanso wunnya bi? Worenyin anaa? Ɛyɛ a wudwinnwen apɔwmuden ho nsɛmnsɛm a wubehyia ho? Anaa biribi foforo wɔ hɔ a ɛreteetee wo?\nƐmfa ho nea ɛhaw wo no, sɛ wunya obi a wubetumi aka wo haw akyerɛ no na wayɛ krado sɛ ɔbɛboa wo a, anka wompɛ? Wowɔ yɔnko berɛbo bi a ɔte saa? Wowɔ bi ankasa! Yehowa yɛ w’adamfo paa. Yesaia 41:8-13 ma yehu sɛ na yɛn nana Abraham nso yɛ Yehowa adamfo. Yehowa ka kyerɛɛ n’asomfo wɔ Yesaia 41:10, 13 sɛ: “Nsuro efisɛ meka wo ho. Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo. Mede me trenee nsa nifa beso wo mu denneennen. Me Yehowa wo Nyankopɔn, mikura wo nsa nifa mu; na meka kyerɛ wo sɛ, ‘Nsuro, na me ara mɛboa wo.’”\n‘MESO WO MU DENNEENNEN’\nSaa asɛm yi mma wo koma ntɔ wo yam? Wo de, twa asɛm a Yehowa kae no ho mfonini hwɛ. Ɛwom sɛ w’ani begye sɛ wo ne Yehowa bɛnantew de, nanso ɛha de, ɛnyɛ ɛno ho asɛm na yɛreka. Sɛ wo ne Yehowa abɔ anan renantew a, anka ɔde ne nsa nifa beso wo nsa benkum mu. Nanso, nea yɛreka yi de, Yehowa teɛ ne “trenee nsa nifa” no de so “wo nsa nifa” mu te sɛ nea ɔreyi wo afi amanehunu bi mu. Bere a ɔreyɛ saa no, ɔhyɛ wo nkuran sɛ: “Nsuro. Mɛboa wo.”\nWuhu sɛ Yehowa yɛ Agya a ɔwɔ ɔdɔ ne Adamfo a sɛ asɛm to wo a, ɔbɛboa wo? Yehowa pɛ w’asɛm, odwen wo ho, na wayɛ krado sɛ ɔbɛboa wo. Sɛ wuhyia ɔhaw bi a, Yehowa pɛ sɛ woka wo koma to wo yam efisɛ n’ani kũ wo ho. Ampa, ɔyɛ “ahohia mu boafo a ɔwɔ hɔ daa.”—Dw. 46:1.\nW’AHONIM DA SO BU WO FƆ WƆ BƆNE BI A WOYƐE HO?\nEbinom ama bɔne bi a wɔyɛe bere bi a atwam haw wɔn adwene araa ma ɛyɛ wɔn sɛ ebia Onyankopɔn mfa mfirii wɔn. Sɛ wote nka saa a, susuw ɔnokwafo Hiob ho hwɛ. Ogyee ‘ne mmeranteberem mfomso’ toom. (Hiob 13:26) Odwontofo Dawid tee nka saa ara, na ɔsrɛɛ Yehowa sɛ: “Nkae me mmofraberem bɔne ne me mmarato.” (Dw. 25:7) Esiane sɛ yɛtɔ sin nti, yɛn nyinaa ‘ayɛ bɔne na yennu Onyankopɔn anuonyam ho.’—Rom. 3:23.\nWɔkaa asɛm a ɛwɔ Yesaia ti 41 no kyerɛɛ Onyankopɔn nkurɔfo a wɔtenaa ase tete no. Ná wɔayɛ bɔne a emu duru, enti Yehowa ma wɔkɔɔ nkoasom mu wɔ Babilon de twee wɔn aso. (Yes. 39:6, 7) Ansa na wɔrebɛkɔ nkoasom mu mpo no, na Onyankopɔn rehwɛ kwan sɛ wɔn a wobenu wɔn ho na wɔasan aba ne nkyɛn no, obegye wɔn! (Yes. 41:8, 9; 49:8) Ɛnnɛ, Yehowa da mmɔborɔhunu a ɛte saa adi kyerɛ nnipa a wɔpɛ sɛ wonya n’anim dom no.—Dw. 51:1.\nSusuw Takuya suahu yi ho hwɛ. * Ná ɔhwɛ aguamansɛm ho mfonini, na na ɔde ne ho hyɛ boasipem mu nso. Ɔbɔɔ mmɔden sɛ obegyae, nanso ɔyɛ ara a na agye agu. Ɛma ɔtee nka sɛn? Ɔkae sɛ: “Metee nka sɛ memfata, nanso bere biara a mebɔɔ Yehowa mpae srɛɛ no sɛ ɔmfa mfiri me no, metee nka sɛ wama masan agyina me nan so.” Ɔkwan bɛn so na Yehowa yɛɛ saa? Takuya asafo mu mpanyimfo ka kyerɛɛ no sɛ, bere biara a ɔbɛsan ayɛ bɔne no bio no, ɔmmɔ wɔn amanneɛ. Ogye tom sɛ: “Ná ɛyɛ den sɛ mɛbɔ wɔn amanneɛ, nanso bere biara a meyɛɛ saa no, wɔhyɛɛ me den.” Akyiri yi, mpanyimfo no yɛɛ nhyehyɛe maa ɔmansin sohwɛfo kɔsraa Takuya. Ɔmansin sohwɛfo no ka kyerɛɛ no sɛ: “Biribi nti na maba ha. Mpanyimfo no pɛ sɛ mebɛsra wo. Wɔn na wɔyɛɛ saa nhyehyɛe yi.” Takuya ka sɛ: “Ɛwom sɛ na mereyɛ bɔne de, nanso Yehowa nam mpanyimfo no so bɛboaa me.” Takuya nyaa nkɔso bɛyɛɛ daa kwampaefo, na seesei ɔsom wɔ Betel. Sɛnea Onyankopɔn boaa Takuya no, sɛ wo nso wohwe ase a, ɔbɛma wo so.\nADWUMASƐM AYƐ WO DADWEN?\nNnipa pii nnya adwuma nyɛ, na agyaw wɔn adwinnwen. Ebinom adwuma fi wɔn nsa a, ɛyɛ den sɛ wobenya foforo. Fa no sɛ adwumawura biara mpɛ sɛ ɔfa wo adwumam, wobɛte nka sɛn? Sɛ ɛbaa saa a, ebinom te nka sɛ mfaso nni wɔn so. Ɔkwan bɛn so na Yehowa betumi aboa wo? Ebia ɛnyɛ amonom hɔ ara na ɔbɛma woanya adwuma a wopɛ, nanso obetumi aboa wo ma woakae Ɔhene Dawid asɛm yi: “Mayɛ abofra, na afei mabɔ akwakoraa, nanso minhuu onipa trenee a wɔagyaw no, anaasɛ n’asefo srɛ aduan.” (Dw. 37:25) Nokwasɛm ne sɛ, wosom bo ma Yehowa, na sɛ ɔde ne “trenee nsa nifa” no so wo mu a, obetumi aboa wo ama woanya nea wuhia, na woatumi akɔ so asom no.\nSɛ w’adwuma fi wo nsa a, ɔkwan bɛn so na Yehowa betumi aboa wo?\nSara te Colombia. Ohui sɛ Yehowa wɔ tumi a ɔde boa ne nkurɔfo. Ná ɔyɛ adwuma bi a agye din, na na wotua no ka yiye nso. Nanso, na adwuma no gye ne bere. Ne nyinaa mu no, na ɔpɛ sɛ ɔyɛ pii ma Yehowa. Enti ogyaee adwuma no, na ofii ase yɛɛ akwampae adwuma. Ná ɛyɛ den sɛ obenya adwuma a ɛbɛma watumi ayɛ akwampae adwuma no. Ofii ase tɔn ice-cream, nanso nkakrankakra ne dwetiri no hyewee. Enti ogyaee ice-cream no tɔn. Sara ka sɛ: “Mfe pɔrepɔre mmiɛnsa twaam a na minnya adwuma nyɛ, nanso Yehowa boaa me ma mampa abaw.” Ɔde n’adwene sii nneɛma a ohia ankasa so, na wannwinnwen afɛfɛde ho. Saa ara nso na wamfa nea ɛbɛba daakye ho asɛm anhaw ne ho. (Mat. 6:33, 34) Akyiri yi, n’adwumawura no frɛɛ no sɛ ɔnsan mmɛyɛ adwuma a na ɔyɛ no. Ɔka kyerɛɛ adwumawura no sɛ, ɔmpɛ sɛ ɔde ne bere nyinaa bɛyɛ adwuma no. Afei nso, ɔpɛ sɛ onya bere de yɛ ne som adwuma. Enti sɛ ɔbɛpene so ayɛ n’abisade no ama no a, ɛnde ɔbɛyɛ. Ɛwom sɛ sika a Sara nya seesei no nnu nea na onya kan no de, nanso ɔreyɛ akwampae adwuma no. Ne nyinaa mu no, Sara ka sɛ, “Mihu sɛ Yehowa aboa me.”\nONYIN AGYAW WO KƆDAANNA?\nOnyin nso abɛyɛ ɔhaw kɛse. Sɛ nnipa pii rebɛkɔ pɛnhyen a, na ato wɔn adwinnwen. Ɛyɛ a wodwen ho sɛ, ɛhe koraa na wobenya sika a ɛbɛso wɔn ama wɔn ho adwo wɔn? Bere a wɔrenyin no, wɔsan dwinnwen wɔn apɔwmuden ho. Ɛbɛyɛ sɛ Dawid na ɔsrɛɛ Yehowa sɛ: “Ntow me nkyene me nkwakoraabere mu; bere a m’ahoɔden so ahuan no, nnyaw me.”—Dw. 71:9, 18.\nƐnde, ɛbɛyɛ dɛn na Yehowa asomfo a wɔn mfe akɔ anim anya abotɔyam? Ɛsɛ sɛ wɔkɔ so nya Onyankopɔn mu gyidi, na wonya awerɛhyem sɛ, ɔbɛma wɔn nsa aka nea wohia. Ebinom dii dɛw bere a na wɔwɔ sika no. Enti ehia sɛ, saafo no twitwa nneɛma so, na wɔma wɔn ani sɔ kakra a wɔwɔ no. Ebia wobehu sɛ, sɛ wodi “nhabamma aduan” a, eye sen sɛ wobedi “nantwi a wadɔ,” anaa aduan a ɛyɛ sɔkyee. Wobehu sɛ ebia ɛno koraa na ɛbɛma wɔanya apɔwmuden! (Mmeb. 15:17) Sɛ wode si w’ani so sɛ wobɛyɛ nea ɛsɔ Yehowa ani, na sɛ wunyin a, ɔbɛhwɛ wo.\nJosé ne Rose, ɛne Tony ne Wendy\nJosé ne Rose asom Yehowa sɛ bere nyinaa asomfo. Wɔayɛ saa adwuma no bɛboro mfe 65. Wɔde mfe pii hwɛɛ Rose papa. Ná ɛsɛ sɛ wɔtena Rose papa ho bere nyinaa. Afei nso, José nyaa kokoram ma wɔyɛɛ no oprehyɛn, na ɔnonom ɛho nnuru nso. Yemmisa sɛ, Yehowa ateɛ ne nsa nifa aso saa awarefo anokwafo yi mu anaa? Yiw, na ɔyɛɛ no sɛn? Yehowa nam awarefo bi a wɔn din de Tony ne Wendy so na aboa wɔn. José ne Rose ne wɔn na ɛwɔ asafo baako mu. Tony ne Wendy ama wɔn dan atena mu. Ná Tony ne Wendy pɛ sɛ wɔde wɔn dan no ma daa akwampaefo a wonnye wɔn sika biara. Mfe bi a atwam no, sɛ Tony gyina ne sukuu mu na ɔhwɛ ne mpomma mu a, na ɔtaa hu sɛ José ne Rose rekɔ asɛnka. Ahokeka a na wɔde yɛ wɔn som adwuma no maa n’ani gyee wɔn ho, na ɛkaa ne koma paa. Bere a Tony ne Wendy hwɛɛ sɛnea saa awarefo a wɔn mfe akɔ anim no de wɔn nkwa nna nyinaa asom Yehowa no, ɛkaa wɔn koma ma wogyee wɔn bɛtenaa wɔn nkyɛn. Mfe 15 a atwam no, wɔakɔ so aboa José ne Rose a seesei wɔadi bɛyɛ mfe 85 no. Saa awarefo a wɔn mfe akɔ anim yi hu sɛ Yehowa na ɔde Tony ne Wendy akyɛ wɔn.\nWo nso, Onyankopɔn ateɛ ne “trenee nsa nifa no mu” ama wo. Wobɛteɛ wo nsa aso Onii a wahyɛ wo bɔ no de mu? Ɔka sɛ: “Nsuro. Mɛboa wo.”\n^ nky. 11 Wɔasesa edin ahorow no bi.


Nokware no, ‘Ɛmfa Asomdwoe Mma, na Mmom Nkrante’—Mateo 10:34 | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Macedonian Malagasy Malay Malayalam Mam Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Quichua (Imbabura) Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zulu\n“Munnnwen sɛ mede asomdwoe baa asase so; mamfa asomdwoe amma, na mmom nkrante.”—MAT. 10:34.\nNNWOM: 123, 128\n“Nkrante” a Yesu kae sɛ ɔde bɛba no, ɛyɛ dɛn?\nSɛ w’abusuafo sɔre tia nokware som a, wobɛyɛ dɛn akɔ so adi Yehowa nokware?\nSɛ wo busuani bi gyae Yehowa som a, dɛn na ɛbɛboa wo ama woagyina ano?\n1, 2. (a) Asomdwoe bɛn na yebetumi anya nnɛ? (b) Adɛn nti na yɛrentumi nnya asomdwoe korakora saa bere yi? (Hwɛ mfonini a ɛwɔ adesua yi mfiase no.)\nYƐN nyinaa pɛ asomdwoe; yɛmpɛ sɛ dadwen hyɛ yɛn so. Yɛda Yehowa ase paa sɛ wama yɛanya “Onyankopɔn asomdwoe.” Wei ma yɛn koma tɔ yɛn yam, na ɛmma yennwinnwen nhaw yɛn ho na yenni yaw. (Filip. 4:6, 7) Afei nso, esiane sɛ yɛahyira yɛn ho so ama Yehowa nti, yɛne ‘Onyankopɔn nya asomdwoe,’ kyerɛ sɛ, yɛne ne ntam yɛ kama.—Rom. 5:1.\n2 Nanso bere a Onyankopɔn bɛma yɛanya asomdwoe korakora no, ennya nsoe. Akameakame ahyɛ nna a edi akyiri yi mu ma, na nnipa pii nso pɛ basabasayɛ. (2 Tim. 3:1-4) Yɛn Kristofo deɛ, ɛsɛ sɛ yɛko tia Satan ne atoro nkyerɛkyerɛ a ɔtaa akyi no. (2 Kor. 10:4, 5) Nanso ade a ebetumi asɛe yɛn asomdwoe paa ne sɛ yɛn abusuafo bɛsɔre atia yɛn. Yɛn gyidi nti, wɔn mu bi betumi adi yɛn ho fɛw, wobetumi aka sɛ yɛde mpaapaemu ba abusua mu, anaa mpo wɔbɛka sɛ, sɛ yɛannyae Yehowa som a, wɔne yɛn betwa abusua mu. Abusuafo sɔre tia yɛn a, ɛsɛ sɛ yɛyɛ yɛn ade sɛn? Ɔhaw a ɛde ba no, yɛbɛyɛ dɛn agyina ano?\nABUSUAFO SƆRE TIA YƐN A, ƐSƐ SƐ YƐYƐ YƐN ADE SƐN?\n3, 4. (a) Yesu nkyerɛkyerɛ no, dɛn na ɛde ba? (b) Bere bɛn paa na ebetumi ayɛ den sɛ yebedi Yesu akyi?\n3 Ná Yesu nim sɛ ne nkyerɛkyerɛ de mpaapaemu bɛba nnipa mu. Ná onim nso sɛ nkurɔfo bɛsɔre atia n’akyidifo, enti na ebehia sɛ wonya akokoduru. Saa ɔsɔretia no betumi asɛe asomdwoe a ɛwɔ abusuafo ntam. Yesu kae sɛ: “Munnnwen sɛ mede asomdwoe baa asase so; mamfa asomdwoe amma, na mmom nkrante. Na mede mpaapaemu na ɛbae na ɔbarima asɔre atia ne papa, na ɔbabea asɔre atia ne maame, na ɔbea warefo asɔre atia n’asebea. Nokwarem no, obi ankasa fiefo na wɔbɛyɛ n’atamfo.”—Mat. 10:34-36.\n4 Bere a Yesu kae sɛ “Munnnwen sɛ mede asomdwoe baa asase so” no, na ɔpɛ sɛ nkurɔfo hu sɛ, sɛ wobedi n’akyi a, wɔremfa no ahogono. Ná n’asɛm no betumi de mpaapaemu aba nnipa mu. Nokwasɛm ni, na Yesu adwene ne sɛ ɔbɛka Onyankopɔn ho nokwasɛm akyerɛ nkurɔfo, na ɛnyɛ sɛ ɔde mpaapaemu bɛba mmusua mu. (Yoh. 18:37) Nanso sɛ obi nnamfo paa anaa n’abusuafo ani nnye nokware no ho a, ɛrenyɛ mmerɛw sɛ ɔbɛkɔ so adi Kristo akyi.\n5. Dɛn na Yesu asuafo afa mu?\n5 Yesu kae sɛ amanehunu a n’akyidifo bɛfa mu no, emu baako ne ɔsɔretia a abusuafo de bɛba wɔn so. (Mat. 10:38) Esiane sɛ Kristo asuafo pɛ sɛ wɔsɔ n’ani nti, wɔn abusuafo adi wɔn ho fɛw anaa wɔne wɔn atwa abusua mu, nanso wɔkɔ so di Kristo akyi. Ne nyinaa mu no, nea wɔanya no sen nea wɔahwere no koraa.—Kenkan Marko 10:29, 30.\n6. Sɛ yɛn abusuafo mpɛ sɛ yɛsom Yehowa a, dɛn na ɛsɛ sɛ yɛkae?\n6 Yehowa a yɛpɛ sɛ yɛsom no nti, yɛn abusuafo sɔre tia yɛn mpo a, ɛsɛ sɛ yɛkɔ so dɔ wɔn. Nanso yɛnkae sɛ, Onyankopɔn ne Kristo mmom na ehia sɛ yɛdɔ wɔn kan. (Mat. 10:37) Afei nso, ɛsɛ sɛ yɛkae sɛ Satan betumi afa ɔdɔ a yɛwɔ ma yɛn abusuafo no so ama yɛne Yehowa ntam atetew. Yɛnhwɛ tebea horow bi a ebetumi ama abusuafo asɔre atia yɛn, na yɛnhwɛ sɛnea yebetumi agyina ɔhaw a ɛde ba ano.\nƆHOKAFO A ƆNYƐ ƆDANSEFO\n7. Sɛ obi hokafo nyɛ Ɔdansefo a, ɛsɛ sɛ ɔyɛ n’ade sɛn?\n7 Bible bɔ yɛn kɔkɔ sɛ wɔn a wɔbɛware no “ho behiahia wɔn ɔhonam mu.” (1 Kor. 7:28) Sɛ wo hokafo nyɛ Ɔdansefo a, ɔhaw ne dadwen a ɛda wo so wɔ w’aware mu no, ebi betumi abɛka ho. Nanso ehia sɛ wunya Yehowa adwene wɔ wo tebea no ho. Seesei sɛ wo hokafo nyɛ Kristo kyidini a, ɛno nkyerɛ sɛ ɛsɛ sɛ wo ne no tetew mu anaa wugyae no aware. (1 Kor. 7:12-16) Ɛwom, wo kunu a onni asafo no mu ntumi nni abusua no anim mma monyɛ nneɛma a ɛfa nokware som ho, nanso esiane sɛ ɔyɛ abusua ti nti, ɛsɛ sɛ wode obu a ɛfata ma no. Sɛ woyɛ okunu na wo yere nni asafo no mu nso a, ɛsɛ sɛ wuyi wo yam dɔ no na wohwɛ no yiye.—Efe. 5:22, 23, 28, 29.\n8. Sɛ wo kunu anaa wo yere ka sɛ bere a wode yɛ nneɛma a ɛfa wo som ho no, tew so a, nsɛm bɛn na wubetumi abisa wo ho?\n8 Sɛ wo kunu anaa wo yere ka sɛ bere a wode yɛ nneɛma a ɛfa wo som ho no, tew so a, dɛn na wobɛyɛ? Nhwɛso bi ni. Onuawa bi kunu ka kyerɛɛ no sɛ ɔnkɔ asɛnka nna pɔtee bi nkutoo wɔ nnawɔtwe no mu. Sɛ wowɔ tebea a ɛte saa mu a, bisa wo ho sɛ: ‘Me hokafo reka sɛ minnyae Onyankopɔn som anaa? Sɛ ɛnte saa a, ɛnde ɛsɛ sɛ mitie nea ɔreka no anaa?’ Wode ntease yɛ adwuma a, ebetumi aboa wo na ankɔfa akasakasa a ɛho nhia amma w’aware mu.—Filip. 4:5.\n9. Kristofo bɛyɛ dɛn akyerɛkyerɛ wɔn mma ama wɔadi wɔn ahokafo a wonni asafo no mu ni?\n9 Sɛ wo hokafo nni asafo no mu a, ebetumi ayɛ den sɛ wobɛtete wo mma. Nhwɛso bi ni. Ehia sɛ wokyerɛkyerɛ wo mma ma wodi Bible ahyɛde yi so. Ɛka sɛ: “Di wo papa ne wo maame ni.” (Efe. 6:1-3) Sɛ wo hokafo mfa Bible akwankyerɛ mmɔ ne bra nso ɛ? Ehia sɛ wudi no ni na ayɛ nhwɛso pa ama wo mma. Fa w’adwene si ne suban pa so na kyerɛ nneɛma pa a ɔyɛ ho anisɔ. Nka wo hokafo ho nsɛmmɔne wɔ wo mma anim. Mmom, ma mmofra no nte ase sɛ, sɛ obi bɛsom Yehowa oo, ɔrensom no oo, ɛyɛ ɔno ara asɛm. Mmofra no suban pa betumi atwetwe ɔwofo a onni asafo no mu ama waba nokware som mu.\nBere biara a ɛbɛyɛ yiye no, fa nokware a ɛwɔ Bible mu no kyerɛkyerɛ wo mma (Hwɛ nkyekyɛm 10)\n10. Sɛ Kristoni bi hokafo nni asafo no mu a, ɔbɛyɛ dɛn de nokware a ɛwɔ Bible mu akyerɛkyerɛ ne mma?\n10 Ɛtɔ da a, ɔhokafo a onni asafo no mu bɛka sɛ ne mma nni abosonsomfo afahyɛ bi anaa ɔde atoro som nkyerɛkyerɛ bɛhyɛ wɔn adwenem. Ebia mmarima bi bɛbara wɔn yerenom a wɔyɛ Kristofo sɛ mma wɔmfa Bible nkyerɛkyerɛ wɔn mma. Ɛno mpo no, Kristoni bea bɛyɛ nea obetumi biara sɛ ɔde nokware a ɛwɔ Bible mu bɛkyerɛkyerɛ mmofra no. (Aso. 16:1; 2 Tim. 3:14, 15) Ɛho nhwɛso ni. Ebia Ɔdansefo a ɔyɛ ɔbea warefo kunu bɛka sɛ mma ɔne ne mma nkumaa nsua Bible anaa mma ɔmfa wɔn nkɔ Kristofo nhyiam. Ɛwom, ɔbea no betie nea ne kunu aka no, nanso bere biara a ɛbɛyɛ yiye no obetumi de nokware no akyerɛkyerɛ ne mma. Ɔyɛ saa a, ɛbɛma mmofra no anya ntetee pa na wɔahu Yehowa yiye. (Aso. 4:19, 20) Nanso bere bi akyi no, ne mma no ara na ɛsɛ sɛ wosi gyinae sɛ wɔbɛsom Yehowa anaasɛ wɔrensom no.—Deut. 30:19, 20. *\nABUSUAFO A WƆSƆRE TIA NOKWARE SOM\n11. Dɛn na ebetumi akɔfa ɔhaw aba yɛne abusuafo a wɔnyɛ Adansefo ntam?\n11 Bere a yɛne Yehowa Adansefo fii ase suaa ade no, ebia yɛanka ankyerɛ yɛn abusuafo. Nanso bere a yɛn gyidi reyɛ kɛse no, yehui sɛ ehia sɛ yɛka nea yɛresua no ho asɛm kyerɛ wɔn. (Mar. 8:38) Gyinae a woasi sɛ wobɛsom Yehowa no, ebia akɔfa ɔhaw aba wo ne w’abusuafo a wɔnyɛ Adansefo ntam. Sɛ saa a, hwɛ nneɛma bi a wubetumi ayɛ ama asomdwoe atena wo ne wɔn ntam na ama woakɔ so asom Yehowa.\n12. Adɛn nti na abusuafo a wɔnyɛ Adansefo betumi asɔre atia yɛn, nanso dɛn na yɛbɛyɛ de akyerɛ sɛ yɛte wɔn ase?\n12 W’abusuafo a wɔnyɛ Adansefo no, te wɔn ase. Nokware a ɛwɔ Bible mu a yɛahu nti, ebia yɛn ani begye mmoroso. Nanso ebia yɛn abusuafo benya adwene sɛ gyama wɔadaadaa yɛn anaa yɛde yɛn ho rekɔhyɛ sum ase kuw bi mu. Ebia wɔn adwene bɛyɛ wɔn sɛ yɛnnɔ wɔn bio efisɛ yɛne wɔn nni afahyɛ ahorow bio. Ebi mpo a wosuro sɛ yewu a, Onyankopɔn bɛtwe yɛn aso. Ɛsɛ sɛ yɛbɔ mmɔden te wɔn ase na yehu nneɛma sɛnea wohu no na yetie wɔn yiye hu nea ɛhaw wɔn. (Mmeb. 20:5) Ɔsomafo Paulo bɔɔ mmɔden sɛ ɔbɛte “nnipa ahorow nyinaa” ase sɛnea ɛbɛyɛ a obetumi aka asɛmpa no akyerɛ wɔn. Yɛn nso, yebetumi asuasua no.—1 Kor. 9:19-23.\n13. Sɛn na ɛsɛ sɛ yɛne abusuafo a wɔnyɛ Adansefo kasa?\n13 Kasa odwo mu. Bible ka sɛ, “Momma mo kasa ho mmra nyam bere nyinaa.” (Kol. 4:6) Sɛ yɛne yɛn abusuafo rekasa a, yebetumi asrɛ Yehowa sɛ ɔmfa ne honhom kronkron mmoa yɛn mma yɛnkasa odwo mu. Ɛnyɛ wɔn atoro nkyerɛkyerɛ nyinaa na ɛsɛ sɛ yɛne wɔn ka ho asɛm. Sɛ wɔka asɛm bi anaa wɔyɛ biribi ma ɛhaw yɛn a, yebetumi asuasua asomafo no. Paulo kyerɛwee sɛ: “Sɛ wɔsopa yɛn a, yehyira; sɛ wɔtaa yɛn a, yegyina mu; sɛ wɔsɛe yɛn din a, yɛsrɛ [anaa yɛkasa odwo mu].”—1 Kor. 4:12, 13.\n14. Sɛ yɛbɔ bra pa a, adepa bɛn na efi mu ba?\n14 Kura abrabɔ pa mu. Ɛwom sɛ yɛne yɛn abusuafo a wɔsɔre tia yɛn kasa odwo mu a, ɛboa ma asomdwoe tena yɛne wɔn ntam, nanso yɛn abrabɔ pa boa pii sen saa. (Kenkan 1 Petro 3:1, 2, 16.) Ma w’abusuafo nhu sɛ Yehowa Adansefo ani gye wɔ wɔn aware mu, wɔhwɛ wɔn mma yiye, wɔn abrabɔ ho tew, na wɔwɔ akomatɔyam. Sɛ mpo yɛn abusuafo ammegye nokware no a, yɛn ani betumi agye efisɛ yenim sɛ yɛn abrabɔ pa sɔ Yehowa ani.\n15. Sɛ yenim sɛ tebea bi betumi akɔfa akasakasa aba a, dɛn na yebedi kan ayɛ?\n15 Di kan hu nea wobɛyɛ. Tebea ahorow a ebetumi akɔfa akasakasa aba no, dwen ho na hu nea wobɛyɛ. (Mmeb. 12:16, 23) Onuawa bi a ɔwɔ Australia kae sɛ: “M’ase barima kyi nokware no kɔkɔɔkɔ. Sɛ me ne me kunu pɛ sɛ yɛfrɛ no ne no kasa a, yedi kan bɔ mpae srɛ Yehowa sɛ ɔmmoa yɛn na sɛ ɔka biribi a yɛn bo amfuw. Ɛyɛ a yedi kan hwehwɛ nsɛm bi a n’ani begye ho na yɛne no abɔ ho nkɔmmɔ. Ná yɛmpɛ sɛ nkɔmmɔ no bɛyɛ tenteenten na ankɔfa ɔsom ho akyinnyegye denneennen amma. Enti ansa na yɛbɛfrɛ no no, na yɛhyɛ bere tenten a yɛne no bɛkasa.”\n16. Sɛ wo ne w’abusuafo adwene nhyia wɔ biribi ho a, dɛn na wobɛyɛ na w’ahonim anhaw wo?\n16 Nokwasɛm ni, ɛnsɛ sɛ wohwɛ kwan sɛ w’abusuafo a wɔnyɛ Adansefo no ne wo bɛyɛ adwene wɔ biribiara ho. Esiane sɛ wodɔ w’abusuafo na bere nyinaa wobɔ mmɔden sɛ wobɛyɛ nea ɛsɔ wɔn ani nti, sɛ wo ne wɔn adwene anhyia saa a, w’ahonim betumi ahaw wo. Sɛ saa na wote nka a, kae sɛ nokware a wubedi ama Yehowa no ho hia koraa sen ɔdɔ a wowɔ ma w’abusuafo. Sɛ wusi gyinae saa a, ebetumi aboa w’abusuafo ama wɔahu sɛ nokware a ɛwɔ Bible mu a wode bɛbɔ wo bra no, ɛho hia wo sen biribi foforo biara. Sɛnea ɛte biara, kae sɛ worentumi nhyɛ afoforo sɛ wonnye nokware no ntom. Mmom, ma wonhu sɛ Yehowa asɛm a wode bɔ wo bra no aboa wo. Hokwan a yɛn Nyankopɔn a ɔdɔ yɛn no de ama yɛn sɛ yɛnkyerɛ sɛ yɛbɛsom no anaa yɛrensom no no, wɔn nso wɔ hokwan saa ara.—Yes. 48:17, 18.\nBERE A WO BUSUANI BI AGYAE YEHOWA SOM\n17, 18. Sɛ wo busuani bi gyae Yehowa som a, dɛn na ɛbɛboa wo ama woagyina ano?\n17 Sɛ wɔatu wo busuani bi afi asafo no mu anaa watwe ne ho afi asafo no ho a, ebetumi ayɛ yaw te sɛ nea obi de nkrante awɔ wo. Wobɛyɛ dɛn agyina ɛyaw a ɛte saa ano?\n18 Fa w’adwene si Yehowa som so. Hyɛ wo ho den; kenkan Bible daa, sua ade ansa na woakɔ Kristofo nhyiam, kɔ asɛnka daa, na bɔ mpae srɛ Yehowa sɛ ɔnhyɛ wo den mma wuntumi nnyina ano. (Yuda 20, 21) Sɛ woyɛ wei nyinaa na sɛ ɛyaw no da so ara wɔ wo mu nso ɛ? Ɛba saa a, mpa abaw! Fa w’adwene si Yehowa som so, na ebetumi aboa wo ama woadi nea ɛwɔ w’adwene ne wo koma mu so. Yɛnhwɛ nea ɛtoo Dwom 73 kyerɛwfo no. Eduu bere bi no, onyaa adwene a ɛnteɛ na adwinnwen hyɛɛ ne so. Nanso bere a ɔkɔɔ Onyankopɔn asɔrefie no, otumi tenetenee n’adwene. (Dw. 73:16, 17) Sɛ wode nokwaredi som Yehowa a, ebetumi aboa wo ama woayɛ saa.\n19. Ɔkwan a Yehowa fa so teɛ ne nkurɔfo so no, dɛn na wobɛyɛ de akyerɛ sɛ wugye tom?\n19 Gye Yehowa nteɛso tom. Onyankopɔn nim sɛ ɔteɛ obi so a, ɛboa obiara a ne ho wɔ asɛm no mu; nea wɔatu no no nso ka ho. Sɛ wɔteɛ yɛn dɔfo bi so a, ɛyɛ yaw paa deɛ, nanso akyiri yi ebetumi aboa no ama wasan aba Yehowa nkyɛn. (Kenkan Hebrifo 12:11.) Yehowa ka kyerɛ yɛn sɛ yɛne abɔnefo a wonnu wɔn ho “mmmɔ.” (1 Kor. 5:11-13) Ɛwom sɛ ɛyɛ yɛn yaw deɛ, nanso tɛlɛfon so oo, nkrataakyerɛw oo, text message oo, e-mail oo, Intanɛt so nkitahodi (anaa social media) oo, ɛnsɛ sɛ yɛne yɛn busuani a wɔatu no no bɔ.\n20. Anidaso bɛn na yebetumi akɔ so anya?\n20 Kɔ so nya anidaso. Ɔdɔ wɔ “biribiara mu anidaso,” enti yɛkɔ so hwɛ kwan sɛ wɔn a wɔagyae Yehowa som no bɛsan aba ne nkyɛn. (1 Kor. 13:7) Sɛ wuhu sɛ wo busuani a ɔbɛn wo paa resesa ne suban a, wubetumi abɔ mpae sɛ Kyerɛwnsɛm no nhyɛ no den na onnye Yehowa so efisɛ Yehowa reka akyerɛ no sɛ: “San bra me nkyɛn.”—Yes. 44:22.\n21. Sɛ Yesu akyi a wudi nti, ɛde mpaapaemu aba w’abusua mu a, dɛn na ɛsɛ sɛ woyɛ?\n21 Yesu kae sɛ, sɛ yɛdɔ onipa bi sen no a, ɛnde na yɛnsɛ no anaa yɛmfata no. Nanso na Yesu wɔ ahotoso sɛ sɛ n’asuafo abusuafo sɔre tia wɔn mpo a, wobenya akokoduru akɔ so adi n’akyi. Sɛ Yesu akyi a wudi nti, akɔfa “nkrante” anaa mpaapaemu aba w’abusua mu a, fa wo ho to Yehowa so ma ɔmmoa wo na ama woatumi agyina mu akosi ase. (Yes. 41:10, 13) Ma w’ani nnye sɛ Yehowa ne Yesu ani sɔ wo, na wo nokwaredi nti, wobehyira wo.\n^ nky. 10 Sɛ obi hokafo nni asafo no mu, na ɔpɛ nsɛm pii a ɛbɛboa no ama watete ne mma a, obetumi ahwɛ Ɔwɛn-Aban August 15, 2002, “Nsɛmmisa a Efi Akenkanfo Hɔ.”


Mewɔ Yareɛ Koankorɔ Bi—Bible Bɛtumi Aboa Me Anaa? | Bible Nsɛmmisa\nKENKAN WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hausa Hebrew Hiligaynon Hungarian Icelandic Igbo Iloko Indonesian Italian Japanese Kikamba Kikongo Kikuyu Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malayalam Maltese Mapudungun Myanmar Norwegian Nzema Ossetian Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Twi Ukrainian Umbundu Vietnamese Xhosa Yoruba Zulu\nAane. Onyankopɔn dwene n’asomfoɔ a wɔyare no ho. Bible ka sɛ, sɛ obi som Yehowa Nyankopɔn yie na sɛ ɔyare a, “ Yehowa bɛwowa no yarepa so. ” (Dwom 41:3) Sɛ wowɔ yareɛ koankorɔ bi a, nneɛma mmiɛnsa a ɛdidi so yi bɛboa wo:\nBɔ mpaeɛ sɛdeɛ ɛbɛyɛ a yareɛ no mmunkam wo so. Sɛ wobɔ wo yareɛ no ho mpaeɛ a, “ Onyankopɔn asomdwoeɛ a ɛboro adwene nyinaa soɔ ” no bɛka w’akoma ato wo yam na wo yareɛ no ho adwendwene anhyɛ wo so.—Filipifoɔ 4:6, 7.\nMa w’ani nnye. Bible ka sɛ: “ Sɛ woma w’ani gye a, w’apɔw mu bɛyɛ den. Sɛ daa woyɛ wo ho mmɔbɔmmɔbɔ a, ɛnneɛ awerɛhoɔ bɛku wo. ” (Mmebusɛm 17:22, Good News Translation) Sua sereɛ. Ɛba sɛ nneɛma mu nyɛ a, ɛbɛboa wo ama w’ani aka. Ɛbɛsan ama woanya apɔwmuden.\nNya anidasoɔ sɛ daakye ɛbɛyɛ yie. Sɛ wowɔ daakye ho anidasoɔ pa na sɛ yareɛ koankorɔ bi bɔ wo mpo a, w’ani bɛkɔ so ara agye. (Romafoɔ 12:12) Bible ka sɛ berɛ bi bɛba a, “ ɔmanfoɔ no mu biara renka sɛ: ‘Meyare.’ ” (Yesaia 33:24) Saa berɛ no, Onyankopɔn bɛsa yareɛ koankorɔ a adɔkotafoɔ ayɛ ayɛ ara nanso wɔntumi nsa no. Ɛho nhwɛsoɔ nie: Bible ka sɛ berɛ bi bɛba a obiara remmɔ akwakoraa anaa aberewa bio. Ɛkyerɛ mu sɛ: “ Ma ne honam nyɛ frɔmfrɔm nsene mmɔfra deɛ; ma no nsan nkɔ ne mmeranteberɛ mu ahoɔden mu. ”—Hiob 33:25.\nHyɛ no nso: Yehowa Adansefoɔ gye di sɛ, yɛyare a, Onyankopɔn bɛtumi aboa yɛn. Nanso, yɛsan kɔ dɔkota hɔ kɔpɛ ayaresa. (Marko 2:17) Sɛ obi yare a, yɛnkyerɛ no sɛnea ɔnsa ne ho yareɛ. Yɛgye di sɛ ɛsɛ sɛ obiara paw ayaresa a ɔpɛ.


‘Hwɛ Yehowa Papayɛ’ | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nSɛ yɛkɔ ahohia mu a ebetumi ama yɛn adwene atu afra na atwe yɛn mu nsu. Ebetumi ama asetena mpo afono yɛn. Israel hene Dawid faa ahohia ne abɛbrɛsɛ pii mu. Dɛn na ɛboaa no ma otumi faa mu? Dawid kae wɔ dwom bi mu sɛ: “Meteɛɛm frɛɛ Yehowa sɛ ɔmmoa me; misu mefrɛɛ Yehowa sɛ ɔnnom me. Mihwiee me dadwen guu n’anim daa, na mekaa m’ahohia wɔ n’anim daa nyinaa bere a me honhom tɔɔ piti wɔ me mu no. Saa bere no na wunim m’akwan mu.” Enti yehu sɛ Dawid de ne haw too Onyankopɔn anim.—Dw. 142:1-3.\nDawid de ne haw too Yehowa anim n’ahohia mu\nDawid too dwom foforo sɛ: “Ade biako na mesrɛ Yehowa—ɛno na mehwehwɛ akyi kwan, sɛ mɛtena Yehowa fie me nkwa nna nyinaa, na mahwɛ Yehowa papayɛ, na mede anisɔ ahwɛ n’asɔrefie.” (Dw. 27:4) Ná Dawid nyɛ Lewini, nanso twa ho mfonini hwɛ: Ogyina adiwo kronkron no akyi, nokware som asoɛe ho pɛɛ. Anisɔ ahyɛ ne koma mã na ne yam a, anka ne nkwa nna nyinaa ɛhɔ na ɔte na watumi ‘ahwɛ Yehowa papayɛ.’\nSɛ yɛhwɛ kasa a wodii kan de kyerɛw Bible a, asɛm a wɔkyerɛɛ ase “papayɛ” no betumi akyerɛ “biribi a ɛyɛ fɛ anaa ɛyɛ dɛ.” Sɛ Dawid hwɛ nhyehyɛe a Onyankopɔn ayɛ a wɔde som no a, na ɛyɛ no fɛ sɛ. Ɛnde, yɛn mu biara betumi abisa ne ho sɛ, ‘Saa na me nso mihu no anaa?’\nMA ‘W’ANI NSƆ’ ONYANKOPƆN NHYEHYƐE\nYɛn bere so deɛ, Yehowa wɔ nhyehyɛe foforo koraa a yɛfa so kɔ n’anim; enhia sɛ yɛkɔ dan pɔtee bi mu. Mmom ɛyɛ Onyankopɔn honhom fam asɔrefie kɛse no. Eyi ne nhyehyɛe a wɔayɛ ama nokware som. * Sɛ ‘yɛde anisɔ hwɛ’ saa nhyehyɛe yi a, yɛn nso betumi ‘ahwɛ Yehowa papayɛ.’\nWo deɛ hwɛ kɔbere afɔremuka a wɔbɔ ɔhyew afɔre wɔ so a na esi ntamadan no ano no. (Ex. 38:1, 2; 40:6) Na saa afɔremuka no gyina hɔ ma ɔpɛ a Onyankopɔn wɔ sɛ obegye Yesu nipadua atom sɛ afɔre. (Heb. 10:5-10) Dɛn na eyi kyerɛ ma yɛn? Ɔsomafo Paulo kae sɛ: “Bere a na yɛyɛ atamfo no wɔnam ne Ba no wu so pataa yɛne Onyankopɔn ntam.” (Rom. 5:10) Sɛ yenya Yesu mogya a ohwie gui no mu gyidi a, yɛbɛba abɛyɛ Onyankopɔn nnamfo na yɛanya n’anim dom. Ɛba saa a, yebetumi ne ‘Yehowa adi atirimsɛm.’—Dw. 25:14.\nEsiane sɛ yɛwɔ awerɛhyem sɛ Onyankopɔn ‘bɛpopa yɛn bɔne’ nti, yenya ‘ahosan mmere fi Yehowa ankasa nkyɛn.’ (Aso. 3:19) Yɛn tebea no ayɛ sɛ deduani bi a wɔabu no kumfɔ. Bere a ɔretwɛn ma wɔakum no no, onu ne ho yɛ nsakrae a ɛfata. Sɛ ɔtemmufo no hu nsakrae a wayɛ a, ɛbɛka no ma watwa atemmu no mu; ɔkwan bi so no ɔbɛpopa bɔne a onipa no yɛe no. Ɛba saa a, hwɛ sɛnea ɔdeduani no begu ahome! Yehowa te sɛ saa temmufo no. Bɔne nti wɔabu nnipa kumfɔ, nanso sɛ Yehowa hu sɛ nnipa asakra afi wɔn bɔne ho a, ohu wɔn mmɔbɔ.\nMA NOKWARE SOM NYƐ WO DƐ\nNneɛma bɛn saa na Dawid hui sɛ ɛkɔ so wɔ Yehowa fie hɔ? Ohui sɛ ne mfɛfo Israelfo dɔm kɛse hyia wɔ hɔ. Afei na wɔkenkan Mmara no kyerɛkyerɛ mu, na na wɔhyew aduhuam. Bio, na asɔfo ne Lewifo no som wɔ hɔ. (Ex. 30:34-38; Num. 3:5-8; Deut. 31:9-12) Ná eyinom nyinaa kɔ so wɔ nokware som mu wɔ tete Israel, na yɛwɔ ne sɛso nnɛ.\nƐnnɛ nso, hwɛ ye a eye ne “fɛ a ɛyɛ sɛ anuanom bom tena biakoyɛ mu!” (Dw. 133:1) Anuanom a yɛwɔ wiase nyinaa dodow abu abɔ ho. (1 Pet. 2:17) Sɛ yɛkɔ asafo nhyiam a, yɛkenkan Onyankopɔn Asɛm kyerɛkyerɛ mu. Yehowa nam n’ahyehyɛde no so kyerɛkyerɛ yɛn. Afei nso yɛwɔ nhoma pii, na eyi nyinaa yɛ honhom fam aduan a yebetumi de ayɛ kokoam adesua anaa abusua adesua. Akwankyerɛ Kuw no muni biako kae sɛ: “Sɛ m’ani te anɔpa a, migye bere susuw Yehowa Asɛm ho hwɛ nea ɛkyerɛ. Meyɛ saa de hwehwɛ nhumu ne ntease. Eyi nyinaa ama manya honhom fam ademude pii ne akomatɔyam.” Ampa, yenya nimdeɛ a, ebetumi ‘asɔ yɛn kra ani.’—Mmeb. 2:10.\nƐnnɛ, Onyankopɔn asomfo mpae foro kɔ ne nkyɛn daa. Yehowa bu mpae a ɛte saa sɛ aduhuam a ɛretu hua. (Dw. 141:2) Yenim sɛ yɛde ahobrɛase kɔ Yehowa Nyankopɔn anim a, otie yɛn. Eyi nyinaa ma yɛn kra ani gye.\nMose bɔɔ mpae sɛ: “Yehowa yɛn Nyankopɔn anuonyam mmra yɛn so, na ma yɛn nsa ano adwuma nyɛ yiye.” (Dw. 90:17) Sɛ yɛde nsi ne ahokeka yɛ ɔsom adwuma no a, Yehowa hyira so. (Mmeb. 10:22) Ebia yɛne ebinom asua ade ma wɔahu nokware no. Ebia yare bi abɛtena yɛn so, anaa yɛrehyia ɔtaa, anaa adwennwene da yɛn so, anaa mpo nkurɔfo ntie asɛm no. Nanso eyi mu biara mmaa yɛnkaa yɛn ano ntoom; yɛagyina mu aka asɛm no mfe pii. (1 Tes. 2:2) Ɔhaw ne abɛbrɛsɛ yi nyinaa akyi, wunhuu “Yehowa papayɛ”? Wunhui sɛ yɛn soro Agya no ani sɔ wo mmɔdenbɔ?\nDawid too dwom sɛ: “Yehowa ne me kyɛfa ne kuruwa a wɔasusuw ama me. Me kyɛfa hyɛ wo nsa. Susuhama no atwa nea ɛhɔ ye ama me.” (Dw. 16:5, 6) Ná Dawid ani sɔ ne “kyɛfa,” kyerɛ sɛ na ɛyɛ no dɛ sɛ ɔne Yehowa afa adamfo na wanya hokwan resom no. Sɛnea Dawid faa ahohia ne amanehunu pii mu no, yɛn nso ebi betumi ato yɛn. Nanso yɛnkae sɛ Yehowa de nneɛma pii adom yɛn! Enti momma nokware som nyɛ yɛn dɛ na ‘yɛmfa anisɔ nhwɛ’ Yehowa honhom fam asɔrefie no daa.\n^ nky. 6 Hwɛ July 1, 1996 Ɔwɛn-Aban no kratafa 14-24.


Amanyɔfoɔ, Sɛ Obi De Mo Kɔhwɛ Nkwa A, Mo Mmfa No Nkɔhwɔ Owuo - HOT STORIES GHANA\nAmanyɔfoɔ, Sɛ Obi De Mo Kɔhwɛ Nkwa A, Mo Mmfa No Nkɔhwɔ Owuo\nBismark Attobrah 10 months ago 5 min read\nMe mmɔfra berɛ mu wɔ Goka, dakoro anwumerɛ a y’adidi awie, me Nana Akua Addai too anansesɛm faa Kwaku Ananse ɔsisifoɔ ho kyerɛɛ me.\nNa me Nana de retu me foɔ afa adidigya ne pɛsɛmenkomenya ho no, ɔde duabroni, ɔtatea kɔkɔɔ, Kwaku Ananse yɛɛ mfantoho.\nƆse: “abere bi, Kwaku ‘nitifoɔ kɔɔ Nana Nyankopɔn hɔ sɛ ne yere Asɔ Yaa ho afono no. Na mpo ɛnyɛ ɛno nko, na mmom, Asɔ wɔ ano a ɛse ne tekyerɛma wɔ mu a ɛtumi di aduane. Ɛnti, sɛ Ɔsorosoro Hene no bɛtie n’adesrɛ ayɛ n’apɛdeɛ ama no a, anka ɔnyi ɔbaa sɔɔnɔ mma no a, ɔnne ano ne ɛse a ɔbɛtumi de adidie”.\n“Saa berɛ no nso, na Kwaku Ananse ne ne yere Asɔ atiti wɔn mmɔwerɛ mu awoso bayerɛfuo kyenkyinenkye bi ato hɔ. Ɛnso, Kwaku nkoaa na tɛkyerɛmawoɔ fata noɔ, ɛnfata ne yere no sɛ ɔdeɛ (bayerɛ) no baako mpo kɔ nano”.\n“Awurade a naso yɛ hare ma ɔdasani biara mpaebɔ ne nadesrɛ, ɔhyɛɛ Kwaku sɛ ahomakye ɔmfa neyere no mforo mmra N’heniem’ wɔ ɔsorosoro”.\n“Ampa, akokɔnini bɔnn ‘koo’ deɛ ɛdi kan, na Kwaku ato Nana Nyankopɔn a ne yere Asɔ nsa hyɛ namɔtoam’ wentemm”.\n“Ɔbɔadeɛ no ara maa nnahɔɔ tɔɔ Eno Asɔ Yaa so, na anni sima bi, ɔsɔɔ Kwaku yere nsa sane dee n’adeɛ brɛɛ no a, anwanwasɛm, ɔnne anoo mpo na nka mpo sɛ y’ahu nese ne ne tɛkyerɛma”.\n“Deɛ ɔsisifoɔ rehwehwɛ ara nesɛ neyɔnko bɛdi awerɛhoɔ, asuo. Kwaku dee neyere baa fie, sane daa Ɔnwonfoɔ no ase wɔ n’abisadeɛ anwansono a wayɛ ama nono nti”.\n“Okunu ne ɔyere a ɔnne ano bio yi bɛduruu Kwaku akakye, wɔ ne fiee mu. Ananse de hwiremawoɔ ne fɛwdie yii bayerɛ dwomua miɛnsa maa neyere Asɔ sɛ ɔmɔ apesie mma no”.\n“Ɔbaa a ɔdɔ nekunu, Eno nso amposo neti, ɔpopoo nesa ano bɔɔ akɔnɔ ampesie bi a nkontomire abɔmu a watwi koobi afera, de ngo kɔkɔɔ ataa ho, sii Kwaku odidifoɔ hɔ wɔ adidipono so”.\n“Wɔsomaeɛ maa wɔfrɛɛ Kwaku firii Dame agodie ase baaeɛ maa no bɛhohoroo ne nsa tenaa aduane yi ho a, ɔde no: ɛha yɛden, ɛha yɛmerɛ a, femframm, ɔdii ampesi kyerefo yi tuu aseɛ, de netekyerɛma baree kyɛnsee no ase”.\n“Na Ananse redidie no, na ɔredi Eno Asɔ ho fɛw, ka sɛ: ‘ao, medɔ, mɛnya a, anka wowɔ ano ne tɛkyerɛma na watumi ate aduane yi mu dɛ kakra mpo”.\n“Asɔ Yaa amfii nekunu sisifoɔ yi, na mmom ɔkaa wɔ netirim sɛ, ‘sɛ wonim Onyame tirimpɔ a, anka wobɛ sesa afiri w’adwenmɔne ho ɛnɛ da yi ara'”.\n“Nna kɔɔeɛ, nna baaeɛ, nanso Eno Asɔ a Kwaku susu sɛ ɔnnidie no daso tesɛ deɛ ɔteɛ a ɔnnfɔn, na nka mpo sɛ wayareɛ”.\n“Kwaku wudini a anka netirimpɔ ne sɛ anka ɛkɔm nnosa neyere yi ma ɔnwu, na ɔno nkoaa nni bayerɛ no, annte asɛm yi ase. Ɔbisaa neho sɛ, ‘hwan na ɔnnidie, na nso ɔnnfɔn, anaa ɔnnwuo'”?\n“Wei na dakorɔ, Ananse se ɔbɛtetɛ neyere yi ahunu ahintasɛm a ɛwɔm, na ama Asɔ daso reyɛ frɔmfrɔm sene ne kane no mpo”.\n“Ne saa nti, ɛda no ahomakye, ɔkraa sɛ ɔrekɔ ahaban mu akɔhwɛ nafidie aba. Ɛhɔ ara na ɔdanee neho wɔ efie no akyi, sane bɛforoo ɛdan no kɔdaa abuu (edan nsamyɛ) no so. Kwaku mpɛ ani nkɔhwɛ a, Eno Asɔ Yaa na wanoa bayerɛ ampesie agu ayewa kɛseɛ bi mu abue so a, ɔreyiyi hyehyɛ namɔtoa mu yi. Ɔyi baako a, na ɔde abɔ abɔmu, na ɔde ahyɛ namɔtoam’ hɔ, horodo, na ɛhyɛ ne yam dadaada. Konkurom!, na Eno adi aduane nyinaa abɔ aseɛ”. (Onwomfoɔ nyansafoɔ Nyankopɔn no ara de Eno ano no kɔhyɛɛ namɔtoam’ hɔ).\n“Kwaku hyɛ ɛsoro hɔ rehwɛ nnoɔma anwanwasɛm yi nyinaa no, na ayɛ no sere – annsu. Ɔno a ɔnntumi nsere, ɛna ɔnntumi nnsu nso”.\n“Ɔhunuu sɛ, obiara ntumi nsisi Onyankopɔn”.\nƐtɔ da a, wobɛtumi asisi ɛbinom. Wɔde wɔn adaagye, wɔn nimdeɛ, ne wɔn honam bɛyɛ adwuma ama yɛn, nanso, sɛ mfasoɔ ba so, na ɛduru nedie deɛ a, na ato sɛ ɔsisifoɔ no bɛsrɛ Onyankopɔn ma wato ɔnii no a ɔboaa yɛn no anom’.\nWɔ mfeɛ mpem mmienu ne du-nsia (2016) Ghana abatoɔ no mu no, amanyɔkuomma beberee boaa wɔn akandifoɔ maa tumi bɛdii wɔn nsa. Ɛnso, nwaeho ne adidie duruu hɔ no, obi didi gyaa obi. Mfeɛ nnan akyi, saa nkurofoɔ a wɔtenaa ɛkɔm mu bɛsii mfeɛ mpem mmienu ne aduonu (2020) abatoɔ yi mu no, wakyerɛ sɛ, ɔkwasea dua, yɛnntia so mprenu.\nSɛ obi de wo kɔkyerɛ nkwa a, yɛ mmfa no nnkɔkyerɛ owuo. Deɛ wapɔtɔ ma afeɛ no, ɔnnkyiri sɛ ɔde bɔ mu. Na adidigya nso, ɛne ɔmuna na ɛnam.\nƆkwaduo, wodeɛ wokɔ o, na aka wonua nom. Mo a moadi nkunim ɛnnɛ a ɛnnam nkurofoɔ mmɔdenmɔ so no, mo mfa wɔn a mobɛtuu wɔn adeɛ so no ahweaseɛ yi nyɛ afutusɛm, na mfeɛ nnan ɛnnyɛ ɔkwan a ɛware biara.\nApɔnkyerɛni a ɔdi kan no tɔ amena mu a, wɔn a wɔdi akyire no sua nanteɛ. Saa ara nso na: dua a Ananse awe awuo no, Ntekuma nntena aseɛ nntɔ nnko. Annyɛ saa a, ɛnyɛ ɔtwee nko na nebɛdɛ nie, mfeɛ nnan reba bio, apasoɔ a wɔde yii kɔkɔsakyi a netiho ammfu bio no, Ghanafoɔ asiahene ne atuahenefoɔ bɛma so bio, ma ntakraa mmoa nyinaa adwane ahinta.\nNyankopɔn nkɔso nhyira yɛman Ghana, na Ɔnkɔso mma yɛn asomdwie ne ɔdɔ!!!!!!\nDeɛ ɔpɛ sɛ hooyɛ ne basabasayɛ ba abatoɔ yi akyi, ɛnam mente-meho-ase nti, na wammfa mmra kwan so no, ɛno deɛ, obi nntɔ nsa nhyira nebusuefoɔ, Tumi wura a wo kura Ghana aba-a-aba, de yɛn rekɔ Bɔhyɛ Asaase no so, ɛne onii koro nni no nwonwononwono sɛdeɛ ɛsɛ ɔmanbɔyɛfoɔ.\nPrevious Democracy Has Made A Mistake In Effutu\nNext Ghana Ayekoo


Asomafo 25 NA-TWI - Festo di Paulo asɛm - Festo besii - Bible Gateway\nAsomafo 24Asomafo 26\nAsomafo 25 Nkwa Asem (NA-TWI)\nFesto di Paulo asɛm\n25 Festo besii Felike ananmu sɛ amrado wɔ Kaesarea no, ne nnansa so ɔkɔɔ Yerusalem. 2 Asɔfo mpanyin ne Yudafo mpanyin no de nsɛm a wɔwɔ tia Paulo no bɛtoo n’anim. 3 Esiane sɛ na wɔabɔ Paulo ho pɔw sɛ wɔbɛtɛw no kwan so akum no nti, wɔsrɛɛ no sɛ wɔmma wɔmfa no mmra Yerusalem. 4 Nanso Festo buaa wɔn se, esiane sɛ Paulo da afiase wɔ Kaesarea na ɛrenkyɛ biara ɔno ankasa bɛkɔ hɔ nti, 5 wɔn a wodi asɛm no anim no ne no nkɔ nkodi asɛm no wɔ hɔ.\n6 Festo dii bɛyɛ nnawɔtwe anaa dadu ansa na ɔresan aba Kaesarea. Obedui adekyee no, ɔtenaa agua mu dii Paulo asɛm.\n7 Bere a Paulo beduu asennii hɔ no, Yudafo a wofi Yerusalem no twaa ne ho hyiae fii ase kekaa nsɛm a ɛnyɛ nokware too no so. 8 Paulo yii ne ho ano se, “Minni biribiara ho fɔ, efisɛ, menkasa ntiaa Yudafo mmara; minguu asɔredan ho fi, ɛnna menkasa ntiaa Roma aban nso.”\n9 Esiane sɛ na Festo pɛ sɛ ɔsɔ Yudafo no ani nti, obisaa Paulo se, “Wopɛ sɛ mede wo kɔ Yerusalem kodi w’asɛm wɔ hɔ anaa?”\n10 Paulo buae se, “Esiane sɛ ɔhempɔn Kaesare asennii na migyina nti, ɛha ara na ɛsɛ sɛ wodi m’asɛm, bu me atɛn, efisɛ menyɛɛ Yudafo bɔne biara sɛnea wo ara wunim no. 11 Sɛ mabu mmara so anaa mayɛ biribiara a ɛno nti ɛsɛ sɛ wobu me kumfɔ a, minsuro. Nanso sɛ nsɛm a saa Yudafo yi ka tia me no nyɛ nokware a, obiara rentumi mfa me mma wɔn. Miguan metoa ɔhempɔn Kaesare.”\n12 Festo ne ne mpanyimfo tuu agyina wiei no, ɔka kyerɛɛ Paulo se, “Esiane sɛ woaguan atoa ɔhempɔn Kaesare no nti, yɛde wo bɛkɔ n’anim.”\nPaulo ho nkɔmmɔdi\n13 Nna bi akyi no, ɔhene Agripa ne Berenike baa Kaesarea bɛmaa Festo akwaaba. 14 Wɔwɔ hɔ no, Festo ne ɔhene Agripa dii Paulo asɛm no ho nkɔmmɔ. Festo ka kyerɛɛ ɔhene no se, “Ɔbarima bi wɔ ha a Felike gyaw no odeduani; 15 na mekɔɔ Yerusalem no, Yudafo asɔfo mpanyin ne mpanyin kaa nsɛm bi tiaa no se minnyina so mmu no kumfɔ. 16 Nanso meka mekyerɛɛ wɔn se, Roma mmara mma ho kwan sɛ wobu obi fɔ bere a wonnii n’asɛm; wɔmma no ho kwan na onyi ne ho ano wɔ asɛm a wɔka tia no no ho.\n17 “Wɔbae no mansɛe bere koraa na ade kyee no, mehyɛɛ sɛ wɔmfa no mmra na minni n’asɛm. 18 Nanso wɔanka nsɛm a misusuwii no mu biara anto no so. 19 Nsɛm a wɔkae no fa wɔn nyamesom ne ɔbarima bi a wɔfrɛ no Yesu a owui nanso Paulo ka se ɔte ase no ho. 20 Esiane sɛ na asɛm no kyere m’adwene no nti, mibisaa Paulo se ɔpɛ sɛ mikodi n’asɛm wɔ Yerusalem anaa? 21 Nanso Paulo guan toaa ɔhempɔn Kaesare. Enti mesan ma wɔde no kɔtoo afiase kosi bere a metumi de no akɔ ɔhempɔn Kaesare anim.”\n22 Ɔhene Agripa ka kyerɛɛ Festo se, “Mepɛ sɛ m’ankasa mitie n’ano asɛm.” Festo ka kyerɛɛ no se, “Ɔkyena mede no bɛba na woatie n’ano asɛm.”\nPaulo gyina Ɔhene Agripa anim\n23 Ade kyee no, Ɔhene Agripa ne Berenike de ahyehyɛ ne ahokeka de asraafo mpanyimfo ne kurow no mu mpanyin kaa ne ho kɔɔ asennii hɔ. Festo hyɛ ma wɔde Paulo baa asennii hɔ.\n24 Festo kae se, “Ɔhene Agripa ne mo a moahyia ha nyinaa, saa ɔbarima yi na Yudafo a wɔwɔ ha ne Yerusalem no aka nsɛm atia no, de no abrɛ me sɛ mimmu no kumfɔ no, 25 nanso mannya asɛm biara annyina so a mede bebu no kumfɔ. Esiane sɛ ɔno ankasa guan toaa ɔhempɔn Kaesare no nti, mayɛ m’adwene sɛ mede no bɛkɔ n’anim. 26 Esiane sɛ minni asɛm pɔtee bi a mɛkyerɛw akɔma ɔhempɔn Kaesare nti, na mede no aba wo ɔhene Agripa anim sɛ, sɛ wuwie wo nhwehwɛmu a, manya biribi agyina so makyerɛw ne ho asɛm. 27 Minnye nni sɛ ntease wom sɛ mede odeduani bɛkɔ n’anim a menkyerɛw biribi pɔtee bi a etia no!”


Nnwom 65 NA-TWI - ﺍﻟﻤﺰﺍﻣﻴﺮ 65 NAV | Biblica América Latina\nNnwom 65 NA-TWI - ﺍﻟﻤﺰﺍﻣﻴﺮ 65 NAV\nAyeyi ne aseda\n1O Onyankopɔn, eye sɛ yɛkamfo wo wɔ Sion, na yedi bɔ a yɛhyɛɛ wo no so 2 efisɛ, wutie mpaebɔ. Nnipa a wɔwɔ mmaa nyinaa bɛba wo nkyɛn 3 wɔ wɔn bɔne ho. Yɛn bɔne di yɛn so nkonim, nanso wode kyɛ yɛn. 4 Nhyira nka wɔn a wuyi wɔn ma wɔbɛtena wo Kronkron mu Kronkron hɔ. Nneɛma pa a ɛwɔ wo fi hɔ no bɛsɔ yɛn ani, nhyira a ɛwɔ wo fi kronkron hɔ no. 5 Wonam nkonim a woma yedi so bua yɛn, na woyɛ w’anwonwade de gye yɛn nkwa. Nnipa a wɔwɔ wiase mmaa nyinaa ne wɔn a wɔwɔ ɛpo so akyirikyiri nyinaa de wɔn ho to wo so.\n6 Wonam w’ahoɔden so hyehyɛɛ mmepɔw de kyerɛɛ wo tumi kɛse. 7 Wudwo ɛpo nworoso ne asorɔkye nne. Wudwo nnipa mmobom nso. 8 Wiase nyinaa ho dwiriw no wɔ anwonwade a woayɛ no ho. Nneɛma a woayɛ de ahosɛpɛw fi asase ano kɔ asase ano. 9 Woma osu tɔ gu asase so de kyerɛ wo hwɛ. Woma enya srade na ɛdɔ. Wohyɛ nsuwa nsu ma ma. Woma asase nnɔbae. Sɛnea woyɛ no ni. 10 Wotɔ osu bebree gu asase a wɔafuntum so ma nsu no fɔw no fɔkyee. Wopete nsu gu asase so ma ɛyɛ mmerɛw na ama afifide nkumaa anyin.\n11 Nnɔbae a w’adɔe ma no dɔɔso! Baabiara a wobɛkɔ no, pii wɔ hɔ. 12 Wura no mu nso, nguan wɔ hɔ. Anigye wɔ koko no nkyɛn hɔ. 13 Wura no mu yɛ nguan nko. Awi nso ayɛ ɔbon no mu ma tɔ. Biribiara teɛm, to ahosɛpɛw dwom.\nNA-TWI : Nnwom 65


Забур 89 CARS - Nnwom 89 ASCB\nEsrahini Etan ɔhaw ne amanehunu dwom.\n1Mɛto Awurade adɔeɛ ho dwom daa daa;\nmede mʼano bɛda wo nokorɛdie adi awoɔ ntoatoasoɔ nyinaa mu.\n2Mɛka sɛ wʼadɔeɛ no tim hɔ daa nyinaa,\nna watim wo nokorɛdie wɔ ɔsoro hɔ ankasa.\n3Wokaa sɛ, “Me ne onipa a mayi no no ayɛ apam;\nmaka ntam akyerɛ me ɔsomfoɔ Dawid.\n4‘Mɛma wʼase atim hɔ daa\nna wʼahennwa nso atim wɔ awoɔ ntoantoasoɔ nyinaa mu.’ ”\n5Ao Awurade, ɔsorosorofoɔ kamfo wʼanwanwadeɛ,\nna wo nokorɛdie nso, wɔkamfo wɔ ahotefoɔ asafo mu.\n6Na hwan na ɔne wo Awurade sɛ wɔ ɔsoro hɔ?\nHwan na ɔte sɛ Awurade wɔ ɔsoro abɔdeɛ mu?\n7Akronkronfoɔ agyinatufoɔ mu, wosuro Onyankopɔn;\nwɔde suro ma no sene wɔn a wotwa ne ho hyia nyinaa.\n8Ao Otumfoɔ Awurade Onyankopɔn, hwan na ɔte sɛ woɔ?\nAo Awurade woyɛ kɛseɛ na wo nokorɛdie atwa wo ho ahyia.\n9Wodi ɛpo a ɛreworo soɔ so;\nnʼasorɔkye bobɔ kɔ ɔsoro a, wobrɛ no ase.\n10Wodwerɛɛ Rahab sɛ atɔfoɔ no mu baako;\nwode wo basa denden no bɔɔ wʼatamfoɔ pansameeɛ.\n11Ɔsoro wɔ wo, na asase nso wɔ wo;\newiase ne deɛ ɛwɔ mu nyinaa, wo na wohyɛɛ aseɛ.\n12Wobɔɔ atifi ne anafoɔ.\nTabor ne Hermon de ahosɛpɛ to dwom ma wo din.\n13Tumi ayɛ wo basa ma;\nwo nsam wɔ ahoɔden, wama wo nsa nifa so.\n14Wʼahennwa no fapem yɛ tenenee ne atɛntenenee;\nadɔeɛ ne nokorɛdie di wʼanim.\n15Nhyira nka wɔn a wɔasua sɛdeɛ wɔbɔ wo abɔdin,\nwɔn a wɔnante wʼanim hann no mu, Ao Awurade.\n16Wɔgye wɔn ani wɔ wo din mu da mu nyinaa;\nwɔdi ahurisie wɔ wo tenenee mu.\n17Wone wɔn animuonyam ne ahoɔden,\nna wʼadom enti yɛyɛ nkonimdifoɔ.\n18Ampa ara, yɛn banbɔ firi Awurade hɔ,\nna Israel Kronkronni no ama yɛn Ɔhene.\n19Ɛda bi wokasaa wɔ anisoadehunu mu,\nkyerɛɛ wʼahotefoɔ sɛ,\n“Madom ɔkofoni bi ahoɔden;\nmapagya aberanteɛ bi afiri nnipa no mu.\n20Mahunu Dawid, me ɔsomfoɔ;\nmede me ngo kronkron no asra no.\n21Me nsa bɛwowa no;\nampa ara mʼabasa bɛhyɛ no den.\n22Ɔtamfoɔ biara renhyɛ no sɛ ɔntua toɔ;\nomumuyɛfoɔ biara rentumi nhyɛ ne so.\n23Mɛdwerɛ nʼatamfoɔ wɔ nʼanim\nna mabobɔ nʼahohiahiafoɔ ahwe fam.\n24Me nokorɛ adɔeɛ bɛka ne ho,\nna me din mu, wɔbɛma nʼabɛn so.\n25Mɛtrɛ nʼahyeɛ mu akɔsi ɛpo so,\nna ɔde ne nsa nifa bɛto nsubɔntene so.\n26Ɔbɛfrɛ me aka sɛ, ‘Wone mʼagya,\nme Onyankopɔn, me nkwagyeɛ botan.’\n27Mɛyɛ no mʼabakan,\nasase so ahene nyinaa no mu ɔkɛseɛ.\n28Mɛma mʼadɔeɛ a mewɔ ma no no atena hɔ daa,\nna apam a me ne no ayɛ nso bɛtena hɔ daa.\n29Mɛma nʼase atim afebɔɔ,\nnʼahennwa nso bɛtim hɔ akɔsi sɛ ɔsoro bɛtwam.\n30“Sɛ ne mmammarima po me mmara\nna sɛ wɔanni mʼahyɛdeɛ so,\n31sɛ wɔbu mʼahyɛdeɛ so\nna sɛ wɔanni me ɔhyɛ nsɛm so a,\n32ɛno deɛ, mede abaa bɛtwe wɔn aso wɔ wɔn bɔne ho\nna wɔn amumuyɛ nso mede mmaatwa atwe wɔn aso;\n33Nanso, merennyae mʼadɔeɛ a meyɛ ma noɔ no\nna mɛkɔ so adi no nokorɛ.\n34Meremmu mʼapam no so\nna merensesa deɛ mede mʼano aka no.\n35Menam me din kronkron no so aka ntam prɛko,\nna merentwa Dawid atorɔ da.\n36Meremma nʼase ntɔre da\nna nʼahennwa nso bɛtim wɔ mʼanim te sɛ owia;\n37ɛbɛtim hɔ daa te sɛ ɔsrane,\nɔdansefoɔ nokwafoɔ a ɔwɔ ewiem no.”\n38Nanso woapo no, woapa nʼakyi\nwo bo afu deɛ woasra no ngo no.\n39Woagu apam a wo ne wo ɔsomfoɔ pameeɛ no\nwoagu nʼahenkyɛ ho fi wɔ mfuturo mu.\n40Woabubu nʼafasuo nyinaa\nama nʼabandenden adane mmubuiɛ.\n41Wɔn a wɔtwam wɔ hɔ nyinaa fom no fa;\nna wayɛ aniwudeɛ ama ne mfɛfoɔ.\n42Woama nʼatamfoɔ nsa nifa so;\nama wɔn nyinaa di ahurisie.\n43Woama nʼakofena ayɛ ɔkwa,\nna woannyina nʼakyi wɔ ɔko mu.\n44Wode nʼanimuonyam aba awieeɛ\nna woato nʼahennwa atwene fam.\n45Woatwa ne mmeranteberɛ nna so\nna wode animguaseɛ ngugusoɔ akata ne so.\n46Ao Awurade, ɛnkɔsi da bɛn? Wode wo ho bɛhinta afebɔɔ anaa?\nWʼabofuhyeɛ bɛkɔ so adɛre akɔsi da bɛn?\n47Kae sɛdeɛ me nkwa nna twam ntɛm so.\nƐfiri sɛ woabɔ yɛn nyinaa sɛ adeɛ a ɛtwa mu ntɛm so!\n48Hwan na ɔbɛtena ase a ɔrenwu da?\nAnaasɛ hwan na ɔbɛtumi agye ne ho afiri owuo tumi nsam?\n49Ao Awurade, ɛhe na wo tete adɔeɛ kɛseɛ no wɔ,\ndeɛ wofiri wo nokorɛdie mu de kaa ntam kyerɛɛ Dawid no?\n50Awurade kae sɛdeɛ wɔadi wo ɔsomfoɔ ho fɛ\nne sɛdeɛ manya akoma ama amanaman no akutiabɔ.\n51Ao Awurade, akutiabɔ a wʼatamfoɔ de adi fɛw,\nde adi deɛ woasra no ngo no anammɔntuo biara ho fɛw.\n52Ayɛyie nka Awurade daa!\nASCB : Nnwom 89


Maria Yɛ Onyankopɔn Maame Anaa?\nKENKAN WƆ Afrikaans Albanian Amharic Arabic Armenian Azerbaijani Baoule Bislama Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Faroese Fijian Finnish Fon French Georgian German Greek Gun Haitian Creole Hausa Hebrew Hiligaynon Hmong (White) Hungarian Iban Icelandic Iloko Indonesian Italian Japanese Kikaonde Kikuyu Kinyarwanda Kirghiz Kiribati Kirundi Korean Kwanyama Kyangonde Lingala Lithuanian Malagasy Malay Malayalam Maltese Mambwe-Lungu Mongolian Moore Ndebele (Zimbabwe) Nepali Norwegian Nzema Ossetian Pangasinan Persian Polish Portuguese Portuguese (Portugal) Romanian Russian Sango Sepedi Serbian Serbian (Roman) Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Telugu Tetun Dili Thai Tigrinya Tsonga Tswana Turkish Twi Tzotzil Ukrainian Urhobo Venda Vietnamese Welsh Xhosa Yoruba Zulu\nDabi. Bible nka sɛ Maria yɛ Onyankopɔn maame, na saa ara nso na ɛnka sɛ ɛsɛ sɛ Kristofo som Maria anaa wɔma no nidi soronko. * Susuw nea enti a yɛreka saa no ho hwɛ:\nMaria anka da sɛ ɔyɛ Onyankopɔn maame. Bible kyerɛkyerɛ sɛ ɔwoo “Ɔsorosoroni no Ba” anaa “Onyankopɔn Ba,” na ɛnyɛ Onyankopɔn.—Luka 1:32, 35.\nYesu Kristo anka da sɛ Maria yɛ Onyankopɔn maame anaa ɔfata sɛ yɛde nidi soronko ma no. Bere bi, hokwan a ɛyɛ anigye a na Maria wɔ sɛ Yesu maame nti, ɔbea bi de nidi soronko maa Maria, nanso Yesu teɛɛ ɔbea no adwene sɛ: “Dabi, mmom, anigye ne wɔn a wotie Onyankopɔn asɛm na wodi so.”—Luka 11:27, 28.\nNsɛmfua “Ɔsoro Hemmaa” ne “Theotokos” (nea ɔwoo Onyankopɔn) nni Bible mu.\nAsɛm “Ɔsoro Hemmaa” a ɛwɔ Bible mu no nyɛ Maria din, mmom na ɛyɛ Israelfo a na wɔagyae Onyankopɔn som no bosom bi din. (Yeremia 44:15-19) Ɛbɛyɛ sɛ na “Ɔsoro Hemmaa” no yɛ Babilonfo bosom a wɔfrɛ no Ishtar (Astarte) no.\nTete Kristofo no ansom Maria, na saa ara nso na wɔamma no nidi soronko biara. Abakɔsɛm kyerɛwfo bi kaa tete Kristofo no ho asɛm sɛ, “Anka wɔbɛpo ahonhonsɛm biara, na anka wobesuro mpo sɛ wɔde nidi soronko bɛma Maria na akyerɛ sɛ wɔresom bosom bi.”—In Quest of the Jewish Mary.\nBible ka sɛ Onyankopɔn nni mfiase. (Dwom 90:1, 2; Yesaia 40:28) Obi a onni mfiase nso de, ɔrentumi nnya maame. Bio nso, na Maria rentumi nnyinsɛn Onyankopɔn, efisɛ Bible ma yehu pefee sɛ ɔsoro mpo ntumi nkora no.—1 Ahene 8:27.\nMaria—Ɔnyɛ “Onyankopɔn Maame”, mmom Yesu Maame\nNá Maria yɛ Yudani a ofi Ɔhene Dawid abusua mu. (Luka 3:23-31) Esiane Maria gyidi ne ne nokwaredi nti, onyaa Onyankopɔn anim dom. (Luka 1:28) Onyankopɔn paw no ma ɔbɛyɛɛ Yesu maame. (Luka 1:31, 35) Maria woo Yesu no, akyiri yi ɔne Yosef woo mma.—Marko 6:3.\nƐwom, Bible ma yehu sɛ Maria bɛyɛɛ Yesu asuafo no mu baako, nanso ne ho nsɛm pii nni Bible mu.—Asomafo Nnwuma 1:14.\nAdɛn nti na ebinom bu Maria sɛ Onyankopɔn maame?\nNkurɔfo fii ase som Maria nyɛ nnɛ. Adanse kyerɛ sɛ efii ase wɔ afeha a ɛto so nnan Y.B. awiei hɔ baabi. Saa bere no na Katolek Asɔre no bɛyɛɛ Roma Ahemman no asɔre. Ɛno nti, wɔn a na wɔsom abosom no mu pii bɛyɛɛ asɔrekɔfo. Ná asɔre no agye Baasakoro nkyerɛkyerɛ a ennyina Kyerɛwnsɛm no so atom.\nBaasakoro nkyerɛkyerɛ no maa asɔrefo no mu pii adwene yɛɛ wɔn sɛ, sɛ Yesu ara ne Onyankopɔn de a, ɛnde Maria yɛ Onyankopɔn maame. Afe 431 Y.B. no, asɔre mpanyimfo nhyiam bi a wɔyɛe wɔ Efeso no ase no, wɔde too gua sɛ Maria yɛ “Onyankopɔn Maame.” Efeso nhyiam no akyi na Mariasom gyee ntini. Enti bere a wɔn a wɔsom abosom no de wɔn ho bɛbɔɔ asɔre no, nkakrankakra wɔde Ɔbaabun Maria mfoni ne ne honi ahorow sii wɔn abawo anyame te sɛ Artemis (Romafo frɛ no Diana) ne Isis anan.\nAfe 432 Y.B. no, Pope Sixtus III hyɛɛ mmara sɛ wonsi asɔredan wɔ Rome mfa nhyɛ “Onyankopɔn Maame” anuonyam. Ná asɔredan yi bɛn asɔredan a wodii kan si de hyɛɛ Roma abawo nyame Lucina anuonyam no. Nhomakyerɛwfo bi kaa asɔredan yi ho asɛm sɛ, “ɛyɛ ahyɛnsode bi a wɔde kae bere a Katolek bɛyɛɛ Rome man no asɔre akyi no wogyaee abosonsɛm a ɛfa Maame Ɔkɛse ho na wogyee Mariasom toom no.”—Mary—The Complete Resource.\n^ nky. 3 Ɔsom pii kyerɛkyerɛ sɛ Maria yɛ Onyankopɔn maame. Ɔsom ahorow yi frɛ Maria sɛ, “Ɔsoro Hemmaa,” anaa Theotokos a ɛyɛ Hela asɛmfua a ɛkyerɛ “nea ɔwoo Onyankopɔn.”\nOnyankopɔn Bible Bible Nsɛmmisa Ho Mmuae\nSo asɔre a wokɔ kyerɛkyerɛ Baasakoro? Nkɛntɛnso bɛn na Nicaea Gyidikasɛm no nya wɔ wo so nnɛ?